
ועדת החוקה, חוק ומשפט 
 23/01/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 536>
 מישיבת ועדת החוקה, חוק ומשפט 
 יום שני, כ"ח בטבת התשע"ב (23 בינואר 2012), שעה 9:00
<סדר היום:>
<הצעת חוק עובדים זרים (תיקון מס' 14) (העסקה שלא כדין - הגברת האכיפה), התש"ע-2010>
נכחו:

<חברי הוועדה:> 
דוד רותם  -  היו"ר 
יצחק הרצוג

שי חרמש

אברהם מיכאלי

אורי מקלב

<מוזמנים:> 
	עו"ד יפעת רווה
	–
	משרד המשפטים

	עו"ד גלעד סממה
	–
	משרד המשפטים, עוזר שר המשפטים

	יוסי אדלשטיין
	–
	מנהל אכיפה וזרים, משרד הפנים

	עו"ד לאוניד קוגן
	–
	הלשכה המשפטית, משרד הפנים

	יהודית כרמי
	–
	אחראית על עובדים זרים, משרד החקלאות

	יונתן בר-סימנטוב
	–
	רכז פנים, אג"ת, משרד האוצר

	עמית סדן
	–
	רפרנט פנים, אג"ת, משרד האוצר

	עו"ד נטע ברנר
	–
	הלשכה המשפטית, משרד התעשייה, המסחר והתעסוקה

	רפ"ק בועז חממי
	–
	ק' מדור חקירות באח"מ, המשרד לביטחון פנים

	עו"ד גיל שפירא
	–
	סגן בכיר א' לסנגורית הציבורית, סנגוריה ציבורית

	שלמה יפרח
	–
	מקשר בין הסתדרות עובדי הבניין והעץ לכנסת, ההסתדרות הכללית החדשה

	אברהם דניאל
	–
	מנכ"ל, איגוד מגדלי הפרחים, איגוד לשכות המסחר

	עו"ד לינור דויטש
	–
	יועצת משפטית, התאחדות האיכרים

	אלי כהן
	–
	מזכיר, ארגון מגדלי הירקות

	איתן אשורי
	–
	חבר, ארגון מגדלי הירקות

	אילן אשל
	–
	מנכ"ל, ארגון מגדלי הפירות

	עו"ד סער פאוקר
	–
	חקלאי הערבה

	חיים חבלין
	–        מנהל ועדה חקלאית, ערבה תיכונה
	

	נסים עוג'ר
	–   מרצה בנושאי חוק ומשפט
	

	אבשלום וילן
	–     חכ"ל
	


<ייעוץ משפטי:>
אפרת חקאק
<מנהלת הוועדה:>
דורית ואג
<קצרנית פרלמנטרית:>
אסתר מימון
<הצעת חוק עובדים זרים (תיקון מס' 14) (העסקה שלא כדין - הגברת האכיפה), התש"ע-2010>
<היו"ר דוד רותם:>
הצעת חוק עובדים זרים (תיקון מס' 14) (העסקה שלא כדין – הגברת האכיפה). אנחנו ממשיכים לדון בחוק הזה. אדון קוגן, כמה תובעים יש לך?
<לאוניד קוגן:>
כרגע המחלקה שלי בת תשעה עובדים יחד עם מזכירה.

<היו"ר דוד רותם:>
מה אמרתי בישיבות, הראשונה והשנייה? שאם לא תהיה תוספת של תובעים, החוק הזה הוא בזבוז זמן. מישהו צריך יהיה לטפל בהשגות על קנס מינהלי. מי זה יהיה?
<יפעת רווה:>
בהשגות על קנס מינהלי היום צריך לטפל. אחרי שהחוק יעבור יצטרכו לטפל בסגירת התיק המותנית - - -
<לאוניד קוגן:>
ימשיכו לטפל בגין עבירות אחרות.

<היו"ר דוד רותם:>
מי יטפל בסגירת תיק מותנית? יכול להיות שתשעה תובעים מסוגלים לעשות את זה, מעניין אותי רק לדעת.

<לאוניד קוגן:>
תשעה תובעים זה לא מספיק. זה גם לא תשעה תובעים, אחת מהם היא מזכירה.
<היו"ר דוד רותם:>
מישהו פה מהאוצר? 

<יונתן בר-סימנטוב:>
כן.

<היו"ר דוד רותם:>
הבאת כסף?

<יונתן בר-סימנטוב:>
חשוב להציג שסוכם שמעבר לתשעה התובעים האלה תינתן תוספת של שישה תובעים נוספים על מנת להפעיל את החוק הזה.
<היו"ר דוד רותם:>
זאת אומרת, יהיו 15 תובעים.

כמה תיקים לדעתכם ייסגרו כל שנה בתיקים מותנים? בכמה תיקים כל תובע יצטרך לטפל?
<לאוניד קוגן:>
זה תלוי בכמות התיקים שנקבל.

<היו"ר דוד רותם:>
כמה אתה חושב תקבלו? פה מגבירים את האכיפה, זה חשוב לראש הממשלה.

<לאוניד קוגן:>
אני אומר לפי ניסיון העבר כי היחידה בבנייה. בכל מקרה, אני לא יכול להתחייב או לחזות מה יהיה בעתיד. ניסיון העבר שלי אומר שכשהיו עוסקים באכיפה נגד מעסיקים כ-100 מפקחים – זה היה לפני כחמש שנים – היינו מקבלים, לצורך הגשת כתב אישום, בין 200 ל-250 תיקים בחודש.

<היו"ר דוד רותם:>
זה מצב טוב יותר מאשר בפרקליטות המדינה, שם יש פחות תיקים לחודש...
<לאוניד קוגן:>
זה מה שהיה. כמובן, זה לא כולל תיקים של קנסות מינהליים ובקשות לקנס, רק התיקים שבמסלול ההכנה, המיועדים להגשת כתב אישום.
<היו"ר דוד רותם:>
זה כשהיו 100 מפקחים. כמה מפקחים יהיו עכשיו?
<יוסי אדלשטיין:>
120 מפקחים לפחות. אנחנו כרגע נמצאים בעיצומו של תהליך הכשרה.

<היו"ר דוד רותם:>
יהיו בערך 300 תיקים בחודש.
<לאוניד קוגן:>
עם ביטול שיטת הקנסות המינהליים בגין העסקה שלא כדין, כל התיקים יעברו לתביעה להבדיל מהמצב הקודם שרק חלק מהם היו מועברים לתביעה.
<היו"ר דוד רותם:>
כמה יהיו לך בחודש? 120 מפקחים – כמה תיקים הם מסוגלים לפתוח בחודש?
<לאוניד קוגן:>
בסביבות 300-250.
<היו"ר דוד רותם:>
פירושו של דבר 20 תיקים לכל עורך-דין, לא רע. זה יגביר את האכיפה, אתם באמת מגבירים אותה... אתם באים אלי עם חוק ואומרים לי כמה הוא חשוב וכמה המדינה עומדת על הראש בעניין הזה, העיקר שיעשו את זה בחינם, כי אם האוצר צריך גם לשלם על זה, חבל על הזמן.

אפשר להתחיל.
<אפרת חקאק:>
נתחיל דווקא בסעיף החזקה, כי זה תיקון קל.

<יפעת רווה:>
זה קל, אבל המרכז של החוק זה נושא סגירת התיק המותנית. אם אין סגירת תיק מותנית, לעשות רק את החזקה אפשר כמובן, אבל לא בשביל זה באנו.

<אפרת חקאק:>
יפעת ביקשה דווקא לדבר על הסדר סגירת תיקים מותנית.
<יפעת רווה:>
זה העניין המרכזי. אם זה נופל, הכול נופל.

<היו"ר דוד רותם:>
זה נופל. 
<יפעת רווה:>
למה?

<היו"ר דוד רותם:>
מי בעד סגירת תיק מותנית? אף אחד. מי נגד? יש אחד. "פה אחד" יוחלט להפיל את זה. למה? ככה. אני לא אעשה לחוק הזה, אף-על-פי מה שהשר אתמול ביקש, הוראות ספציפיות לסגירת תיק מותנית. יש לי חוק שאני מטפל בו, שהוא יחול על הכול.

<יפעת רווה:>
לחוק ההוא ייקח זמן עד שהוא יעבור.

<היו"ר דוד רותם:>
למה?
<יפעת רווה:>
אתה שואל אותי? 
<היו"ר דוד רותם:>
אני רוצה להבין למה זה ייקח זמן.

<יפעת רווה:>
אני לא מתעסקת בו, אבל הבנתי מהדיונים בוועדה הזאת – אני חושבת שאתה יודע כמוני – שיש איזה בעיות בחוק.
<היו"ר דוד רותם:>
אותן בעיות גם נמצאות פה.
<יפעת רווה:>
לא.

<היו"ר דוד רותם:>
בדיוק. אלה בדיוק אותן בעיות.

<יפעת רווה:>
שם מדובר על התנגדות של המשטרה, פה ההיקפים שונים ומבחינת הגוף האוכף זה בסדר.

<היו"ר דוד רותם:>
הגוף האוכף עוד לא יודע את הבעיות בכלל. כשהוא ישב פה בישיבה והוא ישמע, הוא יגיד שהוא רוצה לחשוב, תאמיני לי, כמו המשטרה.

<אפרת חקאק:>
יש שם שאלות משותפות.

<יפעת רווה:>
אתם רוצים לדון בחזקה, בסדר.

<היו"ר דוד רותם:>
אתם רוצים לדון בסגירת תיק מותנית? אין בעיה, יש לי שעתיים היום, אפשר לדון בזה.
<יפעת רווה:>
אם כבר יש החלטה, אז - - -

<היו"ר דוד רותם:>
אין החלטה, חס ושלום.

<יונתן בר-סימנטוב:>
נתחיל לעבור על החוק מההתחלה, נעבור סעיף-סעיף, נגיע גם לסעיפים הרלוונטיים.
<היו"ר דוד רותם:>
אתם רוצים להתחיל בסגירת תיק מותנית, נתחיל בסגירת - - -

<יונתן בר-סימנטוב:>
לא. נתחיל עם החוק, נעבור - - -

<היו"ר דוד רותם:>
אל תגיד לי "לא", זה לא האוצר פה, פה האוצר יושב בשקט, אלא אם כן הוא מקבל רשות דיבור. פה אתה לא אומר לי "לא". "לא" אתם אומרים לשרים, לא לי.

רצית סגירת תיק מותנית, נתחיל בזה.
<יפעת רווה:>
סגירת תיק מותנית זה אכן הנושא המרכזי פה.

<היו"ר דוד רותם:>
בבקשה. נתחיל בסגירת תיק מותנית, כדי שהם יבינו את הבעיה.
<יפעת רווה:>
אם זה דיון של סתם, אני לא - - -
<היו"ר דוד רותם:>
לא "דיון של סתם", אולי תשכנעי אותי.

<יפעת רווה:>
אתה יודע את הנתונים, אם זו ההצהרה שהתחלת בה את הישיבה, חבל על הזמן.

<היו"ר דוד רותם:>
אני יודע את הנתונים, וזו בדיוק הבעיה. אני חושב שאתם לא יודעים את הנתונים, אתם לא שמים לב לדבר המשונה הזה שיש חוק, שאתם הבאתם אותו. אני מקיים דיונים על סגירת תיק מותנית, פתאום קופצת לי המשטרה.  
משרד המשפטים וועדת השרים החליטו על החוק של סגירת תיק מותנית, אפשר בתוך 24 שעות לפתור את הבעיה. אילו הייתי צריך להחליט בזה, זה לא היה לוקח אפילו 24 שעות – סגלוביץ', תבוא עכשיו, עשר דקות דיון והחומר נגמר. אותן בעיות שמעלה סגלוביץ' קיימות גם פה, זה לא בגלל שזה משטרה וזה משהו אחר.
<יפעת רווה:>
בלי סגירת תיק מותנית אין הרבה טעם. אפשר לדון בעניין החזקה. מה שמוצע ברור, הבעיות ברורות.

<גלעד סממה:>
דודו, אנחנו רוצים להתייעץ. 

<היו"ר דוד רותם:>
אתם רוצים להתייעץ? בבקשה, תתייעצו. נציג השר ביקש התייעצות.

גמרתם את ההתייעצות? אפשר לדון?
<יפעת רווה:>
מה שעשינו ביומיים האחרונים וגם עכשיו עם עינת, שעוסקת בחוק השני, לברר בדיוק, מעבר לעניין התקציבי, את הנושא העקרוני שהמשטרה מתנגדת. אם אנחנו מבינים נכון, ההתנגדות העקרונית של המשטרה שהיא לא חושבת שנכון לנהל את ההסדר במקום תיקים שמתנהלים בבית משפט. אני לא נכנסת לזה, ממה שהבנתי זה הולך להכרעת היועץ המשפטי לממשלה. גם אם לוקחים את הצד של המשטרה, משרד המשפטים סבור אחרת. זה רלוונטי לתיקים, בוודאי יותר מהותיים, יותר עקרוניים, פחות לתיקים של הסדר מהסוג הזה. 
בנושא של עובדים זרים אין נימוק עקרוני, גם מצד מי שהולך לאכוף את זה, שדווקא התיקים יתנהלו בבית משפט. היום אנחנו בנקודת מוצא שאלה עבירות מינהליות, לכן הנימוקים העקרוניים בוודאי לא רלוונטיים. הנושא של ההיערכות זה בין האוצר ובין הגוף שאוכף את זה, צריך לזה את הכלים. כמו שצריך את זה לעבירות מינהליות צריך את הכלים גם להסדר הזה. 
כיוון שיכול להיות שיהיה הסדר כללי בסופו של דבר – כרגע, כמו שאמרתי, זה להכרעת היועץ – מוצע שההסדר הזה יהיה זמני עד שיאושר, אם יאושר ההסדר הכללי. ככל שיאושר ההסדר הכללי, אפשר מבחינתנו לבטל את ההסדר הזה.

<היו"ר דוד רותם:>
אני אעשה את זה הוראת שעה, אבל לא עד שיאושר ההסדר הכללי, כי כשיש לכם פתרון, מה אכפת לכם שלא יאושר ההסדר הכללי?
<יפעת רווה:>
ההסדר הכללי רלוונטי לדברים אחרים.

<היו"ר דוד רותם:>
זה מה שנעשה. מה שאני אאשר, אני אאשר כהוראת שעה.
<יפעת רווה:>
אני אבקש שהוראת השעה תהיה לארבע שנים כדי שלא בכל שנה - - -
<היו"ר דוד רותם:>
לכמה שנים?

<יפעת רווה:>
לארבע.

<שי חרמש:>
זה נצח. הוראת שעה זה לשעה.

<היו"ר דוד רותם:>
ארבע שנים, פירושו של דבר שהחוק השני לא יעבור בארבע שנים.

<יפעת רווה:>
לפי מה שאתה אומר צריך לעשות הוראת שעה לחודש.

<היו"ר דוד רותם:>
בעוד ארבע שנים אני לא אהיה פה.
<יפעת רווה:>
אנחנו אמורים לעשות את הוראת השעה לפי הזמן שאדוני כאן?
<היו"ר דוד רותם:>
אני אעביר את החוק השני, ולכן אני רוצה שהוראת השעה תהיה בכנסת הזאת.

<יפעת רווה:>
אין לי יומן של הכנסת. מה זה אומר?
<היו"ר דוד רותם:>
בעוד שנתיים. יהיה צריך לגמור את החוק העיקרי בעוד שנתיים או להאריך את הוראת השעה.
<יפעת רווה:>
אפשר להוסיף צו שהצו באישור ועדת החוקה, כלומר זה יהיה בשליטתך, אבל אפשר יהיה להאריך את הוראת השעה. אפשר יהיה לבחון את זה באמצעות צו.
<היו"ר דוד רותם:>
לא בטוח שחוק יכול להיות מוארך בצו.
<אפרת חקאק:>
אפשר לבדוק. אבל אפילו בהוראת שעה - - -
<דורית ואג:>
עשו את זה בתיקון 33 לחסד"פ.
<יפעת רווה:>
באישור של הוועדה, לא במשהו שאנחנו עושים בעצמנו.

<היו"ר דוד רותם:>
השאלה אם זה בצו או בחוק.

<דורית ואג:>
זה היה בצו של הוועדה שאושר במליאה.

<גלעד סממה:>
באיחוד משפחות זה לא כך? בכל שנה מאריכים.
<היו"ר דוד רותם:>
זה שלוש שנים. בג"ץ אישר את זה לעוד שלוש שנים.

<גלעד סממה:>
הכנסת לא מאשרת את זה בכל שנה?

<היו"ר דוד רותם:>
בכל שלוש שנים. היא עושה את זה בחוק. בבקשה.
<אפרת חקאק:>
אפילו כהוראת שעה יש הרבה נושאים שעדיין לא התחלנו לדון בהם.
<היו"ר דוד רותם:>
אנחנו נתחיל לדון בהם, אל תדאגי.
<אפרת חקאק:>
אתה רוצה להתחיל עם זה או שאתה רוצה להתחיל מקנס מינימום?
<היו"ר דוד רותם:>
5ב. היא ביקשה להתחיל מ-5ב.

<יפעת רווה:>
אם עקרונית מאושרת הוראת שעה בעניין סגירת תיק מותנית, אפשר להתחיל - - - 

<היו"ר דוד רותם:>
עוד לא מאושר שום דבר, אל תקפצי. את מתחילה להזכיר לי את נציג השר - - 
<אפרת חקאק:>
יש לי רשימה של שאלות שנשארו פתוחות.

<היו"ר דוד רותם:>
- - אתמול בערב הוא כבר אמר לי: אז זה בסדר, אתה תאשר לנו. אמרתי לו: אני לא אאשר לך שום דבר. קודם כול, נמצא פה חבר הכנסת שי חרמש, גם הוא מצביע.
<שי חרמש:>
אני מחליף את?

<דורית ואג:>
את פלסנר, את דורון אביטל.

<היו"ר דוד רותם:>
את מי שאתה רוצה. בקדימה אתה יכול להחליף את כולם.

<שי חרמש:>
בדברי ההסתה האלה אין שום דבר רלוונטי להצעת החוק. אני הולך עם דודו על החוק ביחד.

<יפעת רווה:>
אפשר מבחינתנו להתחיל מההתחלה ולעבור לפי הסדר.
<היו"ר דוד רותם:>
נתחיל מההתחלה. '"תובע" – כמשמעותו בסעיף 12(א) לחוק סדר הדין הפלילי." מה זה תובע בסעיף 12 לחוק סדר הדין הפלילי? האם זה גם תובע חיצוני? תחשבו אם אתם רוצים שסגירת תיק מותנית תיעשה על-ידי אדם שאיננו עובד מדינה. אני לא חושב שזה נכון.

<לאוניד קוגן:>
אם כך, המשמעות של התיקון שצריך לבטל מיקור חוץ, כי כל התיקים אמורים לעבור דרך תובע פנימי.

<היו"ר דוד רותם:>
לא אמרתי שצריך. אני אומר: תשקלו אתם האם נכון שסגירת תיק מותנית יעשה אדם שאיננו עובד מדינה. בחוק המקורי זה יהיה תובעים. פה אתה נותן לאדם חיצוני את הסמכות לסגירת תיק מותנית. תגידו לי אם אתם רוצים את זה או לא.
<לאוניד קוגן:>
הם מקבלים הסמכה - - -
<היו"ר דוד רותם:>
אף-על-פי שהם מקבלים הסמכה, הם מוגבלים כי הם לא עובדי מדינה. יש דברים שחלים עליהם ויש דברים שלא חלים עליהם. הרבה מדי שנים החזקתי במינוי הזה.
<יפעת רווה:>
אני חושבת שאדוני לא חייב להחליט עכשיו.

<היו"ר דוד רותם:>
אני אומר את זה לך. את שואלת אותי? לא ליאוניד צריך להחליט על זה, זו שאלה עקרונית שאתם, כמשרד המשפטים, צריכים להחליט בה.
<יפעת רווה:>
אפשר לאשר את הסעיף הזה, ואחר-כך אם לתת את ההסמכה או לא, היועץ המשפטי יחליט.
<לאוניד קוגן:>
יש לזה השלכות תקציביות על כוח-אדם. נכון, ההחלטה העקרונית היא לא שלי, ההחלטה העקרונית שייכת לממשלה לעניין החלת השיטה. אבל ברגע שיוחלט שייאסר על מיקור חוץ לקבל החלטות מסוג זה, כשכרגע יש כמעט 30 בעלי הסמכות ממיקור חוץ ושבעה תובעים פנימיים, התמונה תשתנה ב-180 מעלות.

<יפעת רווה:>
הייתי מבקשת לאשר את הסעיף כפי שהוא. היועץ כמובן לא חייב לאשר. זו הרי שאלה כללית שעולה לא רק בתחום הזה. זו שאלה כללית ובעיה כללית, לכן אנחנו מבקשים לאשר את הסעיף כפי שהוא, ומה שיוחלט לגבי דברים אחרים יוחלט גם על זה.

<היו"ר דוד רותם:>
אני לא מאשר שום דבר עכשיו. אנחנו נסמן, רק תרשמי לך לבדוק אצלכם האם התובע יכול להיות עובד חיצוני, או שמכיוון שהוא עוסק בסגירת תיקים מותנית, התובע הזה יכול להיות גם עובד חיצוני, עורך-דין בריטיינר.
מה אתה אומר על זה, חבר הכנסת הרצוג?

<יצחק הרצוג:>
אני לא מספיק מרושת.

<אפרת חקאק:>
תובע חיצוני שמוסמך - - -

<יצחק הרצוג:>
מה הבעיה בזה?

<היו"ר דוד רותם:>
האם זה צריך להיות עובד מדינה שסוגר תיק - - -

<יצחק הרצוג:>
אנחנו נגד הפרטת מערכת המשפט.

<היו"ר דוד רותם:>
אתה נגד הפרטת מערכת המשפט. תגיד מה דעתך פה, אדוני, כי אני חושב שאני לא יכול לתת - - -

<יפעת רווה:>
אני אבקש לבדוק את זה במשרד ולחזור, כי זה באמת the least of the problem של החוק הזה. אנחנו נבדוק את הנקודה הזאת בנפרד.
<היו"ר דוד רותם:>
הלאה.

<אפרת חקאק:>
נעבור לסעיף של קנס מינימום. פה יש שתי שאלות, האחת, האם בכלל צריך קנס מינימום כאשר תובע אומר לנו בדיון הקודם שכאשר התיקים מגיעים לבית המשפט בזמן סביר אין בעיה בענישה שבית המשפט מטיל, והשנייה, חבר הכנסת חרמש הציע כל מיני חריגים, ואולי גם תסביר מהם החריגים שהצעת. 

<שי חרמש:>
צריך לעשות פה הבחנה מאוד-מאוד ברורה. אגב, אחד הדברים שלא הצלחתי להעביר בחקיקה, בגלל התנגדות משרד המשפטים, עניין שהוא הרבה יותר חמור מהחוק הזה, וזה חבל – הצעתי הצעת חוק שאומרת שבכל מקרה שמעסיק אדם עובד זר, שלא בארבעת התחומים של חקלאות, תעשייה סיעוד ומסעדות אתניות, תיפסק לו קודם כול עבירה פלילית על העניין הזה והרשעה פלילית. משרד המשפטים לא נתן יד לעניין. אם הייתם נותנים להעביר את זה, יוסי אדלשטיין, הייתם פותרים את כל הבעיות.
<היו"ר דוד רותם:>
עכשיו בכלל מבטלים את העבירות הפליליות, הכול הולך להיות סגירת תיק מותנית.
<שי חרמש:>
על זה בוכה המשורר. כל זה היה אפשר לפתור בדבר אחד – מעסיק אדם עובד זר שלא בארבעת התחומים שמאושרים להבאת עובדים זרים לפה, יקבל על זה הרשעה פלילית. תאמין לי, ינקו את כל הגננים בכפר שמריהו, את כל רוחצי הכלים בסביון, הם לא יסתובבו שם, וזאת הבעיה המרכזית שלנו.

<יפעת רווה:>
זו עבירה כבר עכשיו, אם אני לא טועה.

<שי חרמש:>
אני רוצה עבירה עם קלון. מי שמעסיק גנן בכפר שמריהו, גם ישלם 50,000 שקל, אבל אם הוא יודע שמחר יש קלון ואין ויזה לארצות-הברית לעסקים שלו, הוא יצטרך לחשוב עשר פעמים עד שהוא עושה את זה. באתי עם הצעת החוק הזאת, משרד המשפטים הפיל אותה. 

חבל. במקום להתעסק פה עם 100 דברים, אתם הולכים כרגע להטיל עונשי מינימום על אנשים שחלקם מעסיקים על-פי דין ונקלעים לתקלות, שחלקן טכניות רישומיות – כן היה באותו רגע נייר, לא היה באותו רגע נייר. קודם כול מרביצים מכה על הראש של 25,000 שקל.

 אנחנו מבקשים דבר אחד, להפריד בין מי שמעסיק בהעסקה חוקית ולגביו צריכים להיות תנאים אחרים לגמרי, לבין מי שמעסיק בתחום שהוא לא חוקי, ועליו, רבותי, תורידו גרזן על הראש, ואני הראשון שאתמוך בזה.

<יצחק הרצוג:>
אני לא מבין איך אפשר להחזיק מישהו לא חוקי, גם אם זה במסגרת תחום שיש בו הסדרה. אני לא כל כך מבין - - -
<היו"ר דוד רותם:>
זה דבר נורא פשוט.

<יצחק הרצוג:>

למה להקל אם מישהו עבר עבירה?
<היו"ר דוד רותם:>
לא צריך להקל בכלל, חוץ מאשר עם החקלאים. 
<יצחק הרצוג:>
ריפמן כתב יפה, כי לך תראה את הערבה - -
<היו"ר דוד רותם:>
הוא אמר שהוא יבוא לכאן.

<יצחק הרצוג:>
- - בלי העובדים הזרים בחקלאות בערבה אין לך - - -
<היו"ר דוד רותם:>
בגלל זה שי חרמש כבר מתעסק בזה - - -

<קריאות:>
לא רק בערבה.
<אילן אשל:>
לא רק בערבה, בכל הארץ.
<אלי כהן:>
אין חקלאות בלי עובדים זרים.
<היו"ר דוד רותם:>
 מה הבעיה, החקלאים רוצים יותר?
<יצחק הרצוג:>
אין חקלאות בלי עובדים זרים.

<היו"ר דוד רותם:>
עכשיו בשם החקלאים מדבר רק שי חרמש.

<יצחק הרצוג:>
החקלאים טוענים שיש אי-בהירות לגבי ההיתר, ושם יש בעיה. את זה אני דווקא מבין, כי יש פה אי-ודאות שהם נענשים עליה. אולי צריך לשמוע אותם.

<היו"ר דוד רותם:>
קודם כול, בשם החקלאים בוועדה הזאת יושב שי חרמש. הוא נציג החקלאים.

<יצחק הרצוג:>
גם אני.

<היו"ר דוד רותם:>
גם אתה?

<יצחק הרצוג:>
למה לא?

<היו"ר דוד רותם:>
הבנתי, גם אתה.

<יצחק הרצוג:>
אני בעד החקלאות הישראלית.

<שי חרמש:>
הוא מייצג מפלגה שהקימה את החקלאות במדינה.

<היו"ר דוד רותם:>
בסדר גמור, אז תדאגו לחקלאים.
<שי חרמש:>
אני אומר שוב, צריך לעשות הפרדה ברורה בין מי שמעסיק שלא כחוק לבין מי שמעסיק כחוק ויש תקלה כזאת או אחרת. הטלת קנס של 25,000 שקל זה קנס לא מידתי. אתה יכול להיתפס על זה שניירות הביטוח לא היו באותו רגע בידיו. אני אביא דוגמה מתחום החקלאות - -

<לאוניד קוגן:>
זה לא קשור, זו עבירה מינהלית.

<שי חרמש:>
- - חקלאי מחזיק היום, על-פי משרד החקלאות, 100 דונם חממות, הוא קיבל 25 עובדים. הוא קיבל הגדלה של עוד עשרה דונם בחממות שנמצאות במקום אחר. זה אותו מעסיק, זה אותו חקלאי. מ-100 דונם הוא עבר ל-110 דונם. תפסו את העובד בעשרה דונם שנמצא בלוקיישן אחר – קודם כול, 25,000 שקל. זו תקלה שהיא טכנית, שבמקרה משרד החקלאות לא עדכן את רשות ההגירה, ההקצבה שנתנו לא תואמת לעוד עשרה דונם. קודם כול הוא משלם 25,000 שקל. שלם, אחרי זה נתחיל לדבר.
<יוסי אדלשטיין:>
אם הוא מעסיק נוטש, חבר הכנסת חרמש?
<שי חרמש:>
אם המעסיק נוטש, תקרע לו – אתה יודע את מה – שלוש נקודות.
<יצחק הרצוג:>
איך הוא ידע, שואל יוסי.

<יוסי אדלשטיין:>
צריך לעשות ניתוח כירורגי עכשיו.

<יפעת רווה:>
אני מבינה אם קודם כול היית אומר שזה נשאר קנס מינהלי של 25,000 שקל. נעמיד את הדברים על דיוקם, העסקה בניגוד להיתר כבר לא תהיה קנס מינהלי. קודם כול, ליחיד זה 10,000 שקל. 
<שי חרמש:>
עכשיו אפשר להתחיל לנשום לרווחה.
<סער פאוקר:>
לא. בתחום חלקתו זה 25,000.
<יפעת רווה:>
היום זה 5,000 וזה יהיה 10,000.

<היו"ר דוד רותם:>
אם זה במסגרת עסקו או משלח ידו זה 25,000.
<יפעת רווה:>
נכון. יהיה עונש מינימום בבית המשפט, ובית המשפט יכול לחרוג. אומנם יש עקרונות כלליים בחוק העונשין, אבל כיוון שזה יצר איזה אי-בהירויות, הוועדה ביקשה שזה ייאמר במפורש, ואנחנו לא התנגדנו לעניין הזה. זה הולך להיאמר במפורש והוספתם את זה גם בניסוח.
<יצחק הרצוג:>
אולי יש הליך של מיון עדין לראות האם באמת יש פה לעתים תחומים טכניים אפורים, והוא בדיוק באמצע הסדרה?
<יפעת רווה:>
דווקא בגלל שזה כתב אישום. זה כבר לא איזה מפקח שנותן עבירת קנס, או שוטר, עכשיו עם תובע זה כבר הולך לכתב אישום ותובע בודק את זה.
<לאוניד קוגן:>
חלק מהמקרים הטכניים שפורטו פה אלה מקרים של קנסות מינהליים, זה בכלל לא קשור להעסקה של עובד. למשל החזקת מסמכים, ביטוח רפואי, זו עבירה מינהלית.
<יפעת רווה:>
זה יישאר עבירה מינהלית של 5,000 שקל. אולי תסביר את החקיקה המדויקת, כי יש פה ערבוב.
<לאוניד קוגן:>
החזקת מסמכים, ביטוח רפואי, נשארים בשיטה של קנסות מינהליים.

<יפעת רווה:>
בקנסות עשינו דיפרנציאציה. בזמנו הכול היה 5,000 שקל, וזה באמת היה בום. נותנים למישהו 5,000 שקל, לא משנה אם זה טכני. עשינו פה, אני חושבת בתקופה שלך, דיפרנציאציה בכל העבירות שהן לא ההעסקה עצמה או ההעסקה בניגוד להיתר, אלא לכל העבירות הנלוות. ישבנו אחת-אחת, יש גם קנסות שזה 700 שקל.

<היו"ר דוד רותם:>
קנסות מינימום נותנים כשבתי המשפט לא פוסקים עונשים מתאימים. בדקנו את הפסיקה וגילינו שבתי המשפט בלי קנסות מינימום נותנים קנסות מפה ועד להודעה חדשה. למה אני צריך קנסות מינימום? זה פותר לי את הבעיה? זה רק יפחית את הענישה.
<יצחק הרצוג:>
סך הכול המצב שלכם הוא טוב. האכיפה חזקה. יש לך בעיה עם האכיפה היום?

<יפעת רווה:>
בגלל זה אמרנו שנתחיל מסגירת התיק המותנית, כי שניהם זה עסקת חבילה. הרעיון בסגירת תיק מותנית שנותנים חצי מהקנס, שיש איזה דרייב לאדם לסגור את זה בסגירת תיק מותנית, כי אחרת אין מה להפסיד – הולכים לבית משפט, נשפטים, השופט מרחם או לא מרחם.
<היו"ר דוד רותם:>
מרחם, לא מרחם, תיקחי את פסקי הדין שיש לכם היום.

<יפעת רווה:>
ראיתי את פסקי הדין.

<היו"ר דוד רותם:>
פסקי הדין הם הרבה יותר מאשר הקנסות  - - -
<שי חרמש:>
מי מרחם? איפה הרחמים?

<לאוניד קוגן:>
גם עכשיו קיים עונש מינימום לעניין קנסות מינהליים. קיים. 
<יפעת רווה:>
היום זה קיים.

<לאוניד קוגן:>
- - - כתוב שבית משפט לא רשאי לפסוק פחות מקנס מינהלי שהוטל "מנימוקים שיירשמו".

<היו"ר דוד רותם:>
בבתי משפט, שמענו אותך, פוסקים הרבה יותר.
<לאוניד קוגן:>
לא פוסקים הרבה יותר. משתלם לנקנס להגיש בקשה להישפט, כי בסופו של דבר הוא מקבל עונש בגובה פחות מקנס מינהלי.
<יצחק הרצוג:>
האם יש פסקי דין שאתה מגלה שהעונש הוא ממש נמוך גם בישראל היום?
<לאוניד קוגן:>
יש פסקי דין שאני מגלה שהעונש על גבול המינימום שצריך לפסוק.

<יפעת רווה:>
הם פוסקים הרבה כי הרבה פעמים אנשים מעסיקים הרבה עובדים, זה לא על עבירה אחת.

<שי חרמש:>
זה עובד במכפלות. הרי באים לאתר, מוצאים 15 עובדים, על כל אחד בסך הכול 10,000 שקל, לא יותר, אבל יש 15 עובדים.

<יפעת רווה:>
צריך לקבל החלטה, או שנלחמים בתופעה הזאת או שלא נלחמים בה.
<היו"ר דוד רותם:>
נלחמים.

<שי חרמש:>
אני נלחם אתכם, את יודעת את זה. 
<יפעת רווה:>
אני יודעת את זה.

<שי חרמש:>
יש לנו כבר היסטוריה של חמש שנים בעניין, נכון. אני אומר שוב, הכוונה שלנו להכביד על עובדים שנמצאים שלא כחוק - -
<יפעת רווה:>
על זה אנחנו מדברים. 
<שי חרמש:>
- - ולהתמקד בהם.

<יפעת רווה:>
על זה אנחנו מדברים. המקרים השוליים שהבאת אלה מקרים שהמצב בהם לא משתנה. זאת אומרת, במקרים של החוזה או בעבירות השוליות לא מדובר על 25,000 שקלים. תקן אותי אם אני טועה, אבל זו לא המטריה.

<לינור דויטש:>
אפשר לתקן אותך? אני אשמח. אני היועצת המשפטית של התאחדות האיכרים - - -

<היו"ר דוד רותם:>
שנייה. שנייה. שנייה.

<יצחק הרצוג:>
אני שואל את היושב-ראש, למה לא לאמץ את הרעיון של המינימום כדי שזה יהיה תמרור אזהרה לאזרחי המדינה?
<היו"ר דוד רותם:>
כתמרור אזהרה לאזרחי המדינה זה בסדר גמור, רק השאלה אם זה בר ביצוע. אתם החקלאים, מביאים לכם 15 עובדים במכה אחת, זה 250,000 שקל. 
<שי חרמש:>
אין שיקול דעת.

<היו"ר דוד רותם:>
כשאתה בא אל קוגן לעשות אצלו הסדר סגירת תיק מותנית זה 50%. תשים לו על השולחן 125,000 שקל לפני שהוא אמר לך "בוקר טוב". 

<אלי כהן:>
זה בגלל שאנחנו עשירים...

<היו"ר דוד רותם:>
כן, זה בגלל שאתם עשירים, זה נכון...

<יצחק הרצוג:>
יש לך סקירה של כמה עסקאות כאלה מהשנה? יש דוגמאות לעסקאות שנסגרו?
<לאוניד קוגן:>
אנחנו לא עושים עסקאות כי התיקון טרם נכנס לתוקף.

<יצחק הרצוג:>
בלי התיקון.

<יפעת רווה:>
אלה עבירות מינהליות היום. ההעסקה עצמה זה 5,000 שקל, יש עוד עבירות מינהליות על העבירות הנלוות, מה שהזכיר חבר הכנסת חרמש, שהן בסכום נמוך יותר.

<שי חרמש:>
זה במכפלות.

<יפעת רווה:>
זה נכון, פר מספר העובדים. יכול להיות אדם שמעסיק 20 עובדים, אז - - -

<יצחק הרצוג:>
איפה עיקר ההרשעות שאתה מוצא היום בעבירות מינהליות?
<לאוניד קוגן:>
אין לי נתונים.

<יפעת רווה:>
גם בבניין. ברוך השם יש בכול.
<יצחק הרצוג:>
המטרה של החוק הזה להפוך את זה לפלילי.
<היו"ר דוד רותם:>
לא, להיפך. 

<יצחק הרצוג:>
זה פלילי היום. עבירה מינהלית היא גם פלילית.

<היו"ר דוד רותם:>
הם לא רוצים להגיע לבית המשפט בכלל, הם רוצים שתבוא, יגידו לך: אדוני, אני הולך להגיש נגדך כתב אישום, אתה רוצה לסגור את התיק, תביא 50% מהקנס, תלך הביתה.

<יצחק הרצוג:>
לכאורה כמעט לא נשאר כלום מהחוק המוצע, נכון?
<יפעת רווה:>
לא. זאת ההצעה המקורית. בתחילת הישיבה כמעט לא נשאר כלום, אבל עכשיו החזרנו.

<היו"ר דוד רותם:>
בתחילת הישיבה לא היה כלום, ובסוף הישיבה יהיה עוד פחות.

<לינור דויטש:>
קודם כול, אני רוצה לציין שבהתאחדות, ובכלל בחקלאות, אנחנו בעד החוק. אנחנו בעד החמרת ענישה נגד עובדים לא חוקיים ואנחנו תומכים בכל המהלך. הבעיה שלנו זה שכפועל יוצא, טכני לחלוטין מנוֹסח החוק, יוצא שאנשים שמעסיקים עובדים חוקיים כדין – אנחנו מדברים בחקלאות על 24,600 עובדים כיום במתווה היורד, אנשים שכולם יש להם היתרים כחוק ממשרד החקלאות – בגלל הסעיף, אם תסתכלו על הסעיף המוצע – את אומרת שזוטות לכאורה לא ייחשבו - - -  

<יפעת רווה:>
לא, לא, לא.

<לינור דויטש:>
הבנתי. הבנתי מה אמרת.

<יפעת רווה:>
קודם אני אגיד את זה בצורה ברורה. 
<יצחק הרצוג:>
תני לה רק להציג את הנושא.

<יפעת רווה:>
יש זוטות מסוימות שהוזכרו פה כמו בלי חוזה או עבירות נלוות מסוימות שלא נכללות בהעסקה שלא כדין או העסקה בניגוד להיתר. מה שחופף יישאר עבירה מינהלית, אני חושבת שציינו את זה במפורש. זאת אומרת, אם יש משהו שהוא גם עבירה מינהלית שנשארת וגם זה בניגוד להיתר, נדמה לי שכתבנו סעיף מפורש - - -
<לינור דויטש:>
כיום לפי הנוסח - - -
<היו"ר דוד רותם:>
אין עבירות היום שהן עבירות זוטא. תשכחו מזה.
<יפעת רווה:>
אותה עבירה שנותרת היום עבירה מינהלית היא גם כבדרך אגב הפרה של ההיתר זה ילך לפי עבירה מינהלית ולא לפי - - -

<לינור דויטש:>
אני מבינה, אבל עדיין בנוסח הקיים שאת מפנה אליו, סעיף 2(א) שמדבר על שתי חלופות, חלופה 2 מפנה לסעיף 1יג בחוק העיקרי. סעיף 1יג בחוק העיקרי מדבר על תנאי ההיתר, מה שאומר שכל תנאי היתר זה משהו שמשרד הפנים - - -
<היו"ר דוד רותם:>
לאט-לאט. אני לא מבין. היא מדברת כל כך מהר שאי-אפשר להבין.

<לינור דויטש:>
לאט-לאט. סליחה, עוד פעם. סעיף 2(א) להצעת החוק מדבר על שתי חלופות. חלופה אחת מדברת על העסקת עובדים לא חוקיים ובחלופה השנייה יש הפניה לסעיף 1יג בחוק העיקרי. סעיף 1יג בחוק העיקרי מדבר על היתר להעסקת עובד זר ותנאי היתר. מה זה תנאי ההיתר? תנאי ההיתר בכל שנה מתחלפים.
<יפעת רווה:>
יש לכם עורך-דין מצוין בשם סער פאוקר שהפנה בזמנו את תשומת הלב - - -
<שי חרמש:>
ד"ר סער פאוקר בשבילך.

<יצחק הרצוג:>
הוא אפילו היה מתמחה שלי, אני מבקש לתת כבוד לסער פאוקר. הוא למד בבית ספר טוב.
<יפעת רווה:>
ד"ר פאוקר, שהפנה את תשומת לבנו בשנה שעברה לנושא הזה - - -

<היו"ר דוד רותם:>
סליחה, איפה התמחית?
<יצחק הרצוג:>
אצלי, והוא אחר-כך נסע לקיימברידג' או לאוקספורד.
<יפעת רווה:>
מה זה אצלי?

<יצחק הרצוג:>
פעם הייתי עורך-דין.

<היו"ר דוד רותם:>
איזה משרד?

<לינור דויטש:>
הרצוג-פוקס.

<יצחק הרצוג:>
לזכותו ייאמר, לא דיברתי אתו מלה על הדבר הזה, לא ידעתי אפילו שהוא יבוא. ד"ר פאוקר.

<סער פאוקר:>
אכן, היתה הסכמה כאשר הייתי היועץ המשפטי. היום אני מופיע פה בשם ריפמן, בשם המועצה האזורית רמת נגב, אבל כשהייתי היועץ המשפטי הפנימי של התאחדות האיכרים היתה הסכמה עם משרד המשפטים שהעבירות המנהליות מוחרגות מהסיפור של עונש המינימום, של ה-25,000 שקל, זה נכון. הנקודה היא שיש תנאים בהיתר, שהם לא עבירות מינהליות, למשל אי-הודעה למשרד החקלאות על דונמים, מקרים שהם אפילו לא עבירה מינהלית, הם עדיין במסגרת של ה-so called "זוטות", ופה החשש שלנו.
<היו"ר דוד רותם:>
לא, לא. הם לא זוטות. חבר'ה, אל תעברו עבירות.
<סער פאוקר:>
אנחנו חושבים שעל כל עבירה צריך להיות עונש, השאלה היא רק המידה. אם טעיתי ושכחתי לדווח למשרד החקלאות על עוד עשרה דונם, העסקתי שם עובד זר, מגיע לי עונש, אני לא אומר שלא מגיע לי עונש. השאלה, האם מגיע לי 25,000 כפול מספר העובדים שהיו שם או שלשופט צריך לתת שיקול דעת? זו המחלוקת היחידה בינינו.
<יפעת רווה:>
במקרים האלה בפירוש יש סעיף שאומר שבית המשפט יוכל להפחית מהעונש בנסיבות מתאימות, וזה נשמע קלסי.

<שי חרמש:>
למה לא לעבוד הפוך?

<סער פאוקר:>
בעניין הזה הצענו פשרה. היו כמה פשרות, הפשרה המעודכנת, המכתב האחרון של שי מאתמול, אומרת שבמסגרת שיקול הדעת כתוב "מטעמים מיוחדים שיירשמו". האם אפשר להבנות את שיקול הדעת שאפשר יהיה גם להתייחס למידת מהותיות התנאי, למידת הפגיעה בעובד הזר, שיהיה יותר ברור שאפשר לסטות מזה? "טעמים מיוחדים", קשה מאוד להיכנס לזה. אני לא רוצה שהדיפולט יהיה 25 כפול מספר העובדים במקרים הטכניים האלה.

<היו"ר דוד רותם:>
כשאדם חונה באדום-לבן זה טכני. הוא עומד, הוא לא נוסע, ולכן זה הופך להיות עבירה קלה שאפשר לוותר עליה? אני לא מסכים לזה. אם העסקת 25 עובדים בעשרה הדונם הנוספים בלי אישור, תשלם על זה.
<לינור דויטש:>
רבע מיליון?

<שי חרמש:>
תבין מה זה האישור.

<לינור דויטש:>
רבע מיליון זה לא פרופורציונלי. 
<היו"ר דוד רותם:>
זה לא פרופורציונלי?

<לינור דויטש:>
תחשוב. 25,000 לעשרה עובדים זה 250,000 שקלים קנס מינימלי.
<היו"ר דוד רותם:>
אני מוכן לבטל - - -

<יצחק הרצוג:>
למה הוא מעסיק עשרה עובדים לא חוקיים?
<שי חרמש:>
העובדים חוקיים, הלוקשיין לא חוקי - -
<היו"ר דוד רותם:>
אני מוכן לוותר על רבע מיליון, נשלח אותו לכלא.

<שי חרמש:>
- - הוא הגדיל את החממות.


<לינור דויטש:>
תעשה קנס מינימלי.

<היו"ר דוד רותם:>
זו עבירה פלילית, לא רוצה קנס מינימלי. אני רוצה להכות אותו שלא יעבור על החוק.
<לינור דויטש:>
אין שום פגיעה מהותית בשום זכויות של שום עובד פה. נגיד שבאמת הוא לא דיווח - - -
<היו"ר דוד רותם:>
את יודעת בזכויות של מי זה פוגע? בזכויות של העובד הישראלי שהיה צריך לעבוד אצלו, ואולי היה עובד בעשרה הדונם האלה. 
<לינור דויטש:>
תמצא עובד ישראלי שיבוא לעבוד בחקלאות, ניקח אותו.
<שי חרמש:>
כשהמתנדב הזה יגיע נוכל להכפיל את הקנס...

<אברהם דניאל:>
תביאו את העובדים, תיקחו את הזרים.

<יצחק הרצוג:>
יש פה בעיה - - - עשרה דונם, בדיוק על-פי הברדק שקיים במינהל או במשרד החקלאות, אז הוא נענש. בפועל יש לו היתר להחזיק.

<יוסי אדלשטיין:>
כבוד היושב-ראש, זה לא חוק של החקלאות. אני נורא מצטער, זה חוק כללי לגבי אכיפה והעסקה בלתי חוקית.
<שי חרמש:>
יוסי, בהעסקה בלתי חוקית, אני אתך.
<אילן אשל:>
תחריג אותנו.
<לינור דויטש:>
לא צריך להחריג, בסך הכול להגיד שלא יתפסו מעסיק ללא היתר.
<שי חרמש:>
יוסי, בהעסקה בלתי חוקית אני מוכן להחמיר עליך.

<יוסי אדלשטיין:>
זה יעסיק בבניין, יגיד לכם: בניין נוסף שהוא לא רשם אותו, וההוא יעסיק - - - . זה חוק כללי.

<שי חרמש:>
יוסי, אתה יודע מה זה עובד בלתי חוקי? שמכסח דשא בכפר שמריהו. בזה אתה לא מטפל.
<יצחק הרצוג:>
הוא כן מטפל, הוא מטפל בלי סוף. זה לא הוגן - - -
<היו"ר דוד רותם:>
בוז'י, בוז'י, בוז'י.

<איתן אשורי:>
בוז'י, מטפלים בחוקים - - -
<יצחק הרצוג:>
מה עשו להם על ילדי הזרים?

<היו"ר דוד רותם:>
רבותי, סליחה, אי-אפשר לדבר פה שלושה יחד, פה מדברים אחד-אחד. סער, תגמור.
<סער פאוקר:>
יש עוד קושי עם תנאי ההיתר. תנאי ההיתר משתנים בכל שנה בהחלטה של פקידי הממשלה. השולחן הזה קובע באופן גורף 25,000 שקל קנס מינימום על כל הפרה של תנאי ההיתר, התנאים האלה לא באים לאישור הוועדה, אין עליהם פיקוח. בעוד שנה יכול להיות שיהיו תנאים אחרים, עוד יותר טכניים, וגם עם זה יש קושי. תודה.

<אורי מקלב:>
אדוני היושב-ראש, הבאת דוגמה של חניה באדום-לבן, זו דוגמה אחת של חניה אסורה, ויש דוגמה של אדם שחנה בכחול-לבן, אבל לא הוסיף לכרטיס. הוא היה בפגישה ולא האריך את זה.

<היו"ר דוד רותם:>

עבריין.

<אורי מקלב:>
לא, יש הבדל בעבריינות בין אדם שחנה במקום אסור ובין אדם שלא שילם. יש הבדל אם אדם מעסיק שלא כחוק או שהוא מעסיק כחוק רק שלא עשה את הפרוצדורה שהוא צריך לעשות. מי שיש לו העשרה דונם, יש לו אפשרות להעסיק, דהיינו, אם היה מסדר את הדברים הטכניים שלו או דברים כאלה ואחרים. הוא היה מקבל את האישור, רק שהוא לא עשה את זה, וגם על זה יכול להיות שצריך לדבר על מידתיות בענישה. זה דבר מקובל שאינו דומה עבירה כזאת לעבירה אחרת. כאן אתה בא ונוקט בעונש אחד, כבר במהות זה לא יכול להיות. לא יכול להיות שכל העבירות וכל ההעסקות וכל ההתנהלות בעניין הזה הן באותה המידה. מקובל שבכל דבר יש הדרגתיות ויש מידתיות. יש משהו יותר חמור ומשהו יותר קל. חובתנו בדברים האלה, כמו בכל דבר, לתת מידה מסוימת ומדרג מסוים בענישה שלנו שמתאימים לעבירה.

<יצחק הרצוג:>
לכן זה צריך להיות מדורג.

<יפעת רווה:>
ראינו אתמול את המכתב והתלבטנו התלבטות אמיתית, כי הדוגמאות שניתנו, חלק מהן לפחות, מתאימות להקלה. העניין הוא כזה, אם היה החוק הזה החוק היחיד במדינת ישראל, תופרים את זה לפי המידה של כל אחד ואחד, אבל זה לא החוק היחיד, החקלאים הם לא האוכלוסייה היחידה. המטריה הכללית היא - - -
<היו"ר דוד רותם:>
בטח לא, אתם גם תחריגו את הנכים ואת החולים הסיעודיים.

<יפעת רווה:>
על זה נדבר אחר-כך. אנחנו יודעים שגם כשזה עבירה מינהלית, והיום זה עבירה מינהלית, יש הכלל הזה. הכלל הוא שכאשר אדם מבקש להישפט זה עונש המינימום. אני רוצה להזכיר שהשינוי לא דרמטי כזה. יש עונש המינימום ובית המשפט יכול לחרוג לקולה מנימוקים שיירשמו. זה קיים בכל התחומים. לא עושים כלל מיוחד. נכון שהדוגמאות שניתנו – אני לא מכירה ספציפית את המטריה של החקלאים – נשמע הגיוני שבהן בית המשפט יקל, אבל כמו בכל תחום אחר אנחנו לא קובעים מראש בדיוק את כל הנסיבות, וחזקה עלי שזה מה שיקרה.
<שי חרמש:>
למה לא להסכים לקבל את ההבחנה, קודם כול הבסיסית, בין עובד זר ללא היתר בכלל לבין העסקה בניגוד לתנאי ההעסקה? אלה שתי קטגוריות נפרדות לגמרי.
<יפעת רווה:>
השבנו במכתב שלנו. הן ממש לא שתי קטגוריות. יש מקרים, ואתה נתת באותה הצעה שלך, שאמרת שמשרד המשפטים מתנגד. אני לא מכירה את ההצעה, אבל אני מאמינה לך - - -
<שי חרמש:>
אני מוכן לחזור אתה אליך.

<יפעת רווה:>
לא.

<שי חרמש:>
קיבלתי תשובה.

<יפעת רווה:>
אתה יכול לחזור אתה אלי, אבל מישהו אחר עוסק בנושא של עובדים זרים. בכל אופן, העסקה שלא באותו תחום למשל, לקחת מישהו לעסוק בסיעוד ומישהו מעסיק אותו בחקלאות, ברור גם לך וגם לכל מי שיושב פה - - -
<שי חרמש:>
מקובל.

<אלי כהן:>
זה מקובל עלינו.
<יפעת רווה:>
זה מקרה שהוא מועסק בהיתר.

<שי חרמש:>
לא בתחום שלו.

<אלי כהן:>
לא בחקלאות.

<יפעת רווה:>
זה בניגוד לתנאי ההיתר.

<שי חרמש:>
אנחנו נלך אתך 90% מהדרך. אני יותר מחמיר ממך.

<היו"ר דוד רותם:>
את תלכי לקיצוניות. אדם שעובד בהיתר מחוץ למסגרת, הוא עובד בלי היתר. אם הוא קיבל לסיעוד והוא עובד בחקלאות הוא עובד בניגוד להיתר.
<יפעת רווה:>
פורמלית זה בניגוד לתנאי ההיתר.
<היו"ר דוד רותם:>
פורמלית הוא עובד בלי היתר בכלל.

<לאוניד קוגן:>
העובד מפר את תנאי האשרה, אבל המעסיק עובד בניגוד לתנאי ההיתר.
<היו"ר דוד רותם:>
לא בניגוד לתנאי ההיתר, ללא היתר. תסלח לי, ללא היתר. ההיתר שלי הוא לחקלאות.

<יפעת רווה:>
על כל דבר אפשר להגיד שזה ללא היתר.

<שי חרמש:>
ללא היתר באותו תחום זו הגדרה מאוד ברורה. פיליפיני מגיע לפה, הוא לא הולך לעבוד במסעדה סינית. הוא בא מהפיליפינים הוא לא עובד במסעדה סינית, נכון?
<יפעת רווה:>
למה זה לא בניגוד לתנאי ההיתר?
<היו"ר דוד רותם:>
זה בלי היתר.

<שי חרמש:>
זה בלי היתר.

<היו"ר דוד רותם:>

ההיתר שלו הוא לחקלאות, לא לעבודה - - -

<יצחק הרצוג:>
מה שהם מבקשים שבתוך התחום עצמו, אם יש בעיה טכנית במהותה, הקנס יהיה יותר קטן.

<לאוניד קוגן:>
אם בהיתר נקבע שהמעסיק רשאי להעסיק בגידול עגבניות בשטח א' עובד זר, והוא מעסיק אותו בגידול בבנות בשטח ב', זה בניגוד לתנאי ההיתר.

<איתן אשורי:>
זה מעסיק שהוא גם בבננות וגם בעגבניות.

<היו"ר דוד רותם:>
אם אני מעסיק אותו עובד בגידול עגבניות בשטח ב' במקום בשטח א'?
<לאוניד קוגן:>
הבאתי דוגמה תיאורטית.

<אברהם דניאל:>
היא לא תיאורטית, זה בדיוק מה שקורה. זה לא תיאורטי שיש לו גם בננות וגם עגבניות.
<היו"ר דוד רותם:>
חבר'ה, בלי בננות ובלי עגבניות.

<יצחק הרצוג:>
אדוני היושב-ראש, נכון שיוסי אמר שכל הדיון מתמקד בחקלאות, אבל בפועל, אתם שואלים אותי, אין כמעט בעיה עם החוק הזה, חוץ מחיי היומיום של חקלאים בישראל שנופלים על דקות של גבולות גזרה – חלקה א' או ב', וזה לדידנו נראה מוגזם. למה? כי זו מכת מוות למשקים שלמים בכל רחבי הארץ. נדבר על זה ונבין מה עוצמת הבעיה ונפרק אותה לגורמים. האם ההיתרים האלה של תחום המושב, לצורך העניין, הרבה מכתבי האישום שלכם או התביעות המנהליות שלכם נוגעות לנושא הזה?
<לאוניד קוגן:>
זה לא נכון.

<יצחק הרצוג:>
מה הפתרון שמציעה נציגת האיכרים או המושבניקים? ניסוח שבקטע הזה אומר: ובתנאי שזה נוגע באמת לסוגיה המהותית של העסקה באותו תחום, או אני לא יודע מה, ולתת קנס מופחת לסיפור הזה. זה הכול. כמה מקרים כאלה יהיו לך?

<היו"ר דוד רותם:>
רבותי, תדעו דבר אחד, שי חרמש לא יוצא מהוועדה הזאת רעב, עוד לא קרה. זה לא כל האחרים.
<יצחק הרצוג:>
יוסי, אני מאוד מבין אתכם, אבל יש פה כנראה מחאה שבאה מהשטח לא סתם. זה כנראה מטריף את האנשים. הוא קרע את התחת ב-04:00 בבוקר לגדל חממות, ודופקים לו את כל העסק.
<איתן אשורי:>
תצא עכשיו במזג האוויר הזה. לך תתקן במזג האוויר הזה את החממה.

<יצחק הרצוג:>
יש לך היתר שכתוב בו מה מותר לך.
<איתן אשורי:>
יש לי היתר: העובד הזה בעגבניות ובפלפל. אלה ההיתרים שלי, הוא עובד בשדות שלי, לא במקום אחר.

<יוסי אדלשטיין:>
במסגרת האכיפה אני לא בודק אם לחקלאי יש היתר לעשרה עובדים, אני לא בודק אם הוא מגדל היום עגבניות או פלפלים או מלפפונים. ברגע שהוא עובד אצלו, אני לא בודק את תחום העיסוק שלו בתוך המשק.

<יצחק הרצוג:>
למה זה כתוב בהיתר?

<יוסי אדלשטיין:>
בהיתר לא כתוב "עגבניות", בהיתר כתוב "חקלאות" ושמגיעים לו עשרה עובדים.

<יצחק הרצוג:>
הבעיה היא התחום של האזור?

<יוסי אדלשטיין:>
מה שאתה מעלה זה משהו אחר, זו סוגיה אחרת, זו סוגיית הניוד בין המעסיקים.

<היו"ר דוד רותם:>
לא בין מעסיקים, בין השטחים שלי.

<יוסי אדלשטיין:>
בין השטחים שלך אני לא אוכף.

<אברהם דניאל:>
כן, אתה אוכף.

<היו"ר דוד רותם:>
רגע, רגע, רגע.

<איתן אשורי:>
הגיעו לבית משפט בשביל הדבר הזה.

<יצחק הרצוג:>
זו לא תנועת המושבים פה, תנו לו לדבר.

<שי חרמש:>
הם לא תנועת המושבים. השתגעת?

<היו"ר דוד רותם:>
אבו וילן, אתה מוכן לעשות סדר אצל החברים שלך?
<אבשלום וילן:>
הם רגועים יחסית.

<יוסי אדלשטיין:>
עוד פעם, אני מבקש לחדד, אם יש חקלאי שיש לו שטחים באזור א' ובאזור ב', והם מדווחים למשרד החקלאות, ועליהם הוא קיבל את ההיתר, לא מבוצעת אכיפה. מה שפה מעלים שהוא פתאום חכר איזה שטח - - -
<היו"ר דוד רותם:>
עזוב, יוסי.

<אלי כהן:>
לקח - - -
<היו"ר דוד רותם:>
שקט.

<יצחק הרצוג:>
שקט, נו באמת, חבר'ה.

<היו"ר דוד רותם:>
זה מה שאני רוצה שיהיה כתוב בחוק. אני רוצה שיהיה כתוב בחוק שאם אני חקלאי, ויש לי אישור להעסיק עשרה עובדים בחקלאות, ואני מעסיק אותם בחקלאות, אין עלי קנס.

<יוסי אדלשטיין:>
לא אמרתי את זה. כבוד היושב-ראש, אני עוד פעם אומר, אם אתה חקלאי ודיווחת למשרד החקלאות לצורך קבלת ההיתר, שיש לך חלקה פה, חלקה פה וחלקה פה, ועל סמך הדיווח הזה שדיווחת למשרד החקלאות קיבלת עשרה היתרים, אתה יכול לעבד את החלקות איך שאתה רוצה, על-פי מה שדיווחת.
<היו"ר דוד רותם:>
דיווחתי על חלקה א', ב' ו-ג', ואז קיבלתי חלקה ד'. אבא שלי מת, השאיר לי בירושה עוד חלקה. אני אגיד: אל תעבדו שם?
<שי חרמש:>
קודם נחכה לפקיד במשרד החקלאות שיחתום.
<יצחק הרצוג:>
אתה לא רוצה שהוא יעבוד בחלקה של מעסיק אחר, זה ברור.
<אברהם דניאל:>
מה זה מפריע לך?

<יצחק הרצוג:>
הנה הסיפור. אם אתם רוצים לנהל מסחר בין החקלאים, אני לא שם.

<לינור דויטש:>
זה לא מה שאנחנו רוצים.

<יצחק הרצוג:>
זה משהו רחב.

<לינור דויטש:>
זה לא מה שאנחנו מתכוונים.

<היו"ר דוד רותם:>
רבותי, כשאני מדבר לא קוראים קריאות ביניים. אני אעשה חזקה כמו שעשינו חזקה שאם תופסים אדם שעובד בשטח שלי, אז אני כנראה המעסיק רק כאשר הוא עובד בשטחים שהם שלי, חקלאות שלי. אם מכרו אותו למישהו אחר, "תרביץ" לא 25,000, אלא 50,000 שקל.
<איתן אשורי:>
דברי אלוהים חיים. תרשום את זה.

<קריאה:>
יותר מזה, אפשר גם לנייד באופן חוקי.

<יוסי אדלשטיין:>
אם זה השטח שלך, אין לי בעיה, אבל לא זה מה שעולה פה. מה שהוא אומר שהוא החכיר פתאום שטח, וזה לא העניין. אם זה שטח שלך, אין לי בעיה.

<היו"ר דוד רותם:>
יוסי, יוסי, יוסי. סליחה, יוסי, יוסי, יוסי, לא מעניין אותי מה שהם אומרים, אני אומר לך מה יהיה כתוב. בבקשה, גברתי.
<יהודית כרמי:>
אני ממשרד החקלאות, אחראית על עובדים זרים. רציתי לציין שבחוברת הבקשה שאותם החקלאים ממלאים רשום שם שעל כל שינוי שהחקלאי עורך בשטח הוא צריך לדווח בתוך 30 יום למשרד החקלאות. אם במקרה מישהו נפטר או מישהו רוצה להעביר את השטח, הכול עובר דרכי, ואני שולחת את זה לעדכון למשרד הפנים, כדי למנוע מצב שבאה אכיפה ותוספת עובדים בשטח שלא שלהם.

אנחנו כן רוצים לעגן את זה ולשמור על זה שלא יעבדו בשטחים שהם לא רשמו או שיש שטחים שלא זכאים להקצאת עובדים זרים, כמו למשל הרבה מגידולי הגד"ש, שאין עבורם הקצאה לעובדים זרים, ואם יהיה תאילנדי שנמצא על טרקטור בשדה כותנה זה בעייתי עבורנו, כי לא עבור זה הקצינו עובדים זרים. אני כן חושבת שיש חשיבות לשטחים שבהם מוצאים את העובדים. 
עם זאת, היות שהחקלאי לא תמיד מספיק לעדכן אותי על שינוי או על עוד שטח שהוא חכר או שהתווסף לו או שהוא קיבל, כן צריך להקל כאן ולא אוטומטית לתת לו את הקנס.
<היו"ר דוד רותם:>
האם אפשר להאריך את המועד הזה מ-30 יום ל-120 יום?

<יהודית כרמי:>
120 יום זה יותר מדי, אני חושבת שאפשר ב-60 יום.

<היו"ר דוד רותם:>
120 זה לא יותר מדי.

<יהודית כרמי:>
נגמרת לנו השנה.

<יוסי אדלשטיין:>
נגמרת השנה.

<היו"ר דוד רותם:>
חבר'ה, אני מתחיל לעבוד בארבע בבוקר, עובד עד 24:00 בלילה, מתי אתם רוצים שאני אכתוב לכם מכתבים?

<יהודית כרמי:>
אני חושבת ש-60 יום זה מספיק.

<יפעת רווה:>
ככל שמאריכים את המועד אנשים שוכחים יותר, כי שמים את זה על המקרר.

<איתן אשורי:>
יש בדרך כלל שטחים שעוברים בין החקלאים לאגודה, כך שהכול רשום.

<שי חרמש:>
הפקח שמגיע מזכיר להם...

<היו"ר דוד רותם:>
שי חרמש, יש משהו במה שהיא אומרת.

<יפעת רווה:>
בתעבורה זה כך, כשהעלו את מספר הימים מ-30 יום ל-90 יום עלה שיעור האנשים שלא שילמו בזמן.

<היו"ר דוד רותם:>
לי זה לא קורה. אני שולח את הבקשה להישפט באותו יום.

<יפעת רווה:>
רוב עם ישראל זה לא דודו רותם.

<סער פאוקר:>
בהמשך לשאלה ששאל - - -
<היו"ר דוד רותם:>
משרד החקלאות עוד לא גמר.

<יהודית כרמי:>
60 יום זה זמן סביר בהחלט, באחריות החקלאי לעדכן אותנו. בנוסף, רציתי לציין - - -
<היו"ר דוד רותם:>
זאת אומרת, הוא צריך להראות שהוא שלח מכתב רשום או מכתב?
<יהודית כרמי:>
איזו הוכחה.

<היו"ר דוד רותם:>
 זה לא שהוא צריך לקבל ממך אישור על זה.
<יהודית כרמי:>
אפשר לחשוב על נוהל שנוציא לו גם אישור. כיום אין נוהל בנושא. הוא שולח מכתב, מוודא אתי שזה הגיע, ואני מעבירה את זה למשרד הפנים, אבל אין בעיה לחשוב על נוהל ולהחזיר לו תשובה שמאשרים לו את התוספת בהגדלת השטחים.

בנוסף, אני רוצה לציין שמשרד החקלאות כן רואה לנגד עיניו בחומרה מאוד רבה חקלאי שמעסיק עובדים לא שלו, שאלה עובדים ברחנים או עובדים ללא היתר.

<היו"ר דוד רותם:>
בזה אין שום בעיה.

<שי חרמש:>
יש כאן הסכמה מקיר לקיר.

<היו"ר דוד רותם:>
שם אנחנו מעלים את הקנס מ-25,000 ל-50,000.
<אלי כהן:>
למעט בעיית ניוד.

<יהודית כרמי:>
למעט ניוד? זה לא רק שאנחנו חושבים על קנס, מנכ"ל משרד החקלאות אמר לא פעם שמבחינתו חקלאי שמעסיק עובדים ברחנים, צריך לשלול לו את ההיתרים באותה שנה. 
<היו"ר דוד רותם:>
נכון, אני מסכים.

<יהודית כרמי:>
זה לא רק קנס. הקנס זה עד שגובים ונגמר הכול. חקלאי שמעסיק עובד ברחן לוקח את זה ממעסיק אחר, אותו מעסיק שלוש שנים נתקע ללא עובד, פונה אין-ספור פעמים, ואין איך לעזור לו כי חקלאי אחר מעסיק את אותו עובד.
<איתן אשורי:>
החקלאים אומרים שאנחנו בעד, תחמירו עוד יותר. מי שמעסיק ברחן, תענישי אותו, קחי לו את ההיתרים.

<יהודית כרמי:>
ברור - - -

<איתן אשורי:>
אנחנו בעד זה.

<שי חרמש:>
שים לב, דודו רותם, אנחנו ב-90% הולכים לקראת משרד המשפטים ובעוד 10% מחמירים מהם, והדבר הקטן היחיד שאני מבקש אי-אפשר לקבל – הפרדה בין מי שמועסק - - -
<יפעת רווה:>
אל תחמירו יותר מאתנו.

<היו"ר דוד רותם:>
מה אתה רוצה?

<איתן אשורי:>
תפריד את התאילנדים מכל העובדים הזרים, זה מה שהוא רוצה...

<שי חרמש:>
הדבר היחיד שאני מבקש, בכל הרצינות, להפריד בין עובד זר ללא היתר בכלל לבין העסקה בניגוד לתנאי ההיתר. תעשו את שתי הקטגוריות האלה.
<היו"ר דוד רותם:>
לא.

<יצחק הרצוג:>
לא דיברנו על זה, דיברנו רק על השטח.

<היו"ר דוד רותם:>
אנחנו לא מדברים, אנחנו קובעים על אותו ענף. זה שקיבלת לסיעוד, אתה לא תעבוד בחקלאות, זה דבר אחד. דבר שני, לא יתפסו אותך אם אתה עובד בשטח A או B שלך, בתנאי שבתוך 60 יום שלחת מכתב - - -
<יצחק הרצוג:>
אם הוא בלי ביטוח, למשל?
<יפעת רווה:>
זה נשאר קנס מינהלי, אנחנו לא נוגעים בזה. זה קיים היום, וזה לא מאוד גבוה.
<יצחק הרצוג:>
אני לא הולך להתחיל עכשיו לפתוח את כל הקטגוריות.

<אברהם דניאל:>
אני יכול להעיר הערה?

<היו"ר דוד רותם:>
לא. יש עוד דבר שאתם צריכים לעשות, וזה לגבי נכים וחולים סיעודיים. 

<יצחק הרצוג:>
מה שם?

<היו"ר דוד רותם:>
יש להם המון ברחנים. תאר לך נכה סיעודי שצריך את העובד כדי להעלות אותו למיטה ולהוריד אותו.

<שי חרמש:>
קם בבוקר והאיש איננו.

<יצחק הרצוג:>
במקרה הוא הולך לחופשת קריסמס והוא לוקח מישהו. 

<היו"ר דוד רותם:>
על זה הוא חוטף קנס.

<יצחק הרצוג:>
על זה קיבלתי הרבה פניות כשר רווחה. מה אתם עושים במציאות הזאת?

<יפעת רווה:>
קנס 25,000 שקל.

<יצחק הרצוג:>
הוא לוקח מישהו ליומיים.

<יפעת רווה:>
הסיטואציה היא שאדם הלך לעבוד בסיעוד ועוסק בבניין.

<יצחק הרצוג:>
לא, חס וחלילה.

<שי חרמש:>
את זה סגרנו.

<היו"ר דוד רותם:>
אני מדבר על הנכה המסכן ש - - -

<יצחק הרצוג:>
ברח לו המטפל.

<היו"ר דוד רותם:>
ברח לו המטפל, והוא עכשיו לקח מישהו אחר שעובד אצלו.

<יצחק הרצוג:>
ליומיים.

<אורי מקלב:>
את מי הוא לוקח? את הברחן הזה הוא לוקח.
<היו"ר דוד רותם:>
הוא לוקח ברחן אחר.

<אלי כהן:>
ברחן אחר הוא לוקח.
<שי חרמש:>
מחליף ברחן בברחן.

<היו"ר דוד רותם:>
אין לו ברירה, כי הוא לא יכול להגיע למיטה והוא לא יכול ללכת לשירותים בלי זה.
<יוסי אדלשטיין:>
כבוד היושב-ראש, היום לא נוקטים בפעולות אכיפה, לא קונסים ולא פותחים תיקים למעסיק סיעודי. אנחנו עושים כל מיני פעולות על מנת לצמצם את חופש הפעולה של העובד בתחום הסיעוד, על מנת שהוא לא יוכל לברוח. כנגד המעסיק בסיעוד אנחנו לא נוקטים בפעולות, לא נשאיר אף אחד - - -
<היו"ר דוד רותם:>
אתה יודע מה הבעיה? היום אתה יושב שם, בעוד שנתיים אני אשב במקומך. ואני רשע, לא כמוך בחור טוב, ואני אשנה את ההנחיות, כן אעמיד לדין.
<לאוניד קוגן:>
אבל אני נשאר.

<יפעת רווה:>
ליאוניד נשאר.

<היו"ר דוד רותם:>
ליאוניד, אני אחליף גם אותך. למה אני צריך שהאנשים האלה ילכו ויגידו: אנחנו עשויים להיתפס, יש לנו בעיה.

<יצחק הרצוג:>
מה אתה יכול לכתוב? אולם לא יועמד לדין אדם שהעסיק עובד שלא כדין אם הוא סיעודי שלקח מישהו מהרחוב? זה נורא מסובך.

<היו"ר דוד רותם:>
זה מסובך? יש עורכי-דין שיודעים לסבך עניינים, ושיכתבו את זה.
<יפעת רווה:>
בכל מקרה זה לא שהוא לא יועמד לדין, אם אני מבינה נכון, זה רק לא קנס מינימום.
<יצחק הרצוג:>
הרעיון היה שלמילוי מקום - - - 

<היו"ר דוד רותם:>
אני חושב שהוא לא צריך להיות מועמד לדין בכלל.

<יצחק הרצוג:>
השאלה אם זה למילוי מקום זמני תחום בזמן, חד-פעמי, בגלל מקרה קיצון, נכון? זה מה שאתה אומר?
<היו"ר דוד רותם:>
נכון.

<יצחק הרצוג:>
ממילא זו המדיניות שלך.

<יוסי אדלשטיין:>
זו המדיניות. גם אם תפסתי אצלו עובד לא חוקי, אני מגיע לבית של סיעודי שיש לו היתר כמובן - - -

<יצחק הרצוג:>
יש לו היתר, אבל אין לו עובד.

<יוסי אדלשטיין:>
הוא מעסיק תייר, זה בניגוד לכל הכללים ולכל החוקים. קודם כול, אני לא מוציא את התייר מהבית, אני קורא למשפחה או לחברה, מביאים לו עובד חלופי חוקי. אני לא משאיר שום קשיש לבד בבית ולא קונס אותו.

<היו"ר דוד רותם:>
למה שזה לא יהיה כתוב? אתה נשמה טובה, אני יודע. 

<יצחק הרצוג:>
אתה לא רוצה שיצטייר שיש פרצה. צריך לנסח את זה נורא חכם.

<היו"ר דוד רותם:>
אתה עם הפרצות שלך מסבך לי את החיים. 
<יצחק הרצוג:>
בסוף אתה רוצה למנוע עובדים זרים.

<היו"ר דוד רותם:>
אתה יודע מה עשית לי עם הרעיון שלך במזונות של אלה שנוסעות לחוץ-לארץ? בגללך שר האוצר הגיש הסתייגות לחוק. אתה מבין? גם 72 יום לא מספיק. 

<יצחק הרצוג:>
לא בגללי, יקירי.

<אברהם מיכאלי:>
הוא חושב כאיש רווחה.

<סער פאוקר:>
אני רוצה להוסיף לגבי הניוד, מה ששאל חבר הכנסת הרצוג. יש נוהל במשרד הפנים איך עושים ניוד: צריך להודיע למשרד הפנים ולקבל אישור. מה שנאמר כאן על-ידי החקלאים שיש לפעמים תקלה טכנית, הפקס לא מגיע - - -
<אברהם דניאל:>
לא רק תקלה טכנית. הם אומרים: אין ניוד עכשיו.
<סער פאוקר:>
אל תפריע לי.

<אברהם דניאל:>
 זה אותו דבר.

<יוסי אדלשטיין:>
אם אין ניוד, אז אין ניוד.

<היו"ר דוד רותם:>
אם אין ניוד, לא תיקח עובדים ממישהו אחר.
<אברהם דניאל:>
למה הוא מחליט פתאום שאין ניוד? 
<היו"ר דוד רותם:>
ככה הוא מחליט. זו הסמכות שלו להחליט. אתה רוצה שניתן לך את הסמכות?

<אברהם דניאל:>
לא. אני רוצה שהסמכות תהיה תמידית שניתן לעשות ניוד, לא לפי קפריזות.
<סער פאוקר:>
אם אומרים לו שאין ניוד, אין לי בעיה. אם אומרים לו "לא", הוא עושה כן, צריך להעניש אותו. אני לא מדבר על זה בכלל. אני מדבר על מצב שבו לא אומרים לו "לא", יש איזה תקלה טכנית. אני רוצה שייאמר כאן לפרוטוקול שכאן לא יטרידו - - -
<היו"ר דוד רותם:>
תקלות טכניות זה הדבר הכי מעניין שיש בעולם – בכל פעם שאני צריך לשלם משהו יש תקלה טכנית, הטלפון של ההוא לא עונה - -
<סער פאוקר:>
לפעמים באמת יש.

<היו"ר דוד רותם:>
- - כשאני צריך לקבל כסף, אף פעם אין תקלות טכניות. הכסף תמיד מגיע.

<שי חרמש:>
הגעת לכספומט וכתוב "איננו פועל זמנית".
<היו"ר דוד רותם:>
אין דבר כזה.

<יצחק הרצוג:>
יש בעיות טכניות.

<היו"ר דוד רותם:>
בעיה טכנית זה לא דבר שאני כותב בחוק.

<סער פאוקר:>
אני לא מבקש לכתוב, אני מבקש שיבהירו לפרוטוקול.

<יצחק הרצוג:>
יש בעיות טכניות. היה לי מקרה של עובדת של אישה זרה שקיבלה צו של בית משפט שמורה לא לגרש אותה, והיא כמעט עלתה על מטוס. הבעיה היתה שהפקס לא הגיע. מה שהוא אומר שיש בעיות שפקס לא מגיע, ואז אדם מוצא את עצמו מול המערכת, הוא לא יודע אפילו איך להתמודד אתה.

<אברהם דניאל:>
הם גם לא עונים לטלפון. נשים דברים על השולחן.

<איתן אשורי:>
שש שעות אתה מחכה בנתב"ג, אתה לא משיג אותם.

<סער פאוקר:>
האם יש כוונה להטיל קנס מינימום שהפקס לא מגיע וכיוצא באלה? זה מה שאני רוצה לשמוע.
<היו"ר דוד רותם:>
יש עבירה או אין עבירה? קנסות המינימום הן לפי העבירות – יש עבירה או אין עבירה. עזוב אותי טכנית.

<סער פאוקר:>
שאלה שבית המשפט יצטרך להחליט. 
<היו"ר דוד רותם:>
בית המשפט יצטרך להחליט? תלך לבית משפט.

<סער פאוקר:>
השאלה אם הכוונה לדרוש קנס מינימום במקרים כאלה, זה מה שאני שואל.

<היו"ר דוד רותם:>
אני מקווה שכן, ואני אסביר לך גם למה. כבר קרה לך פעם שהיית צריך להודיע בתוך 90 יום על רצונך להישפט, והיתה תקלה טכנית ולכן לא הגיעה אליהם הבקשה?
<סער פאוקר:>
אני תמיד משלם את הקנס כשאני מקבל אותו, אף פעם אני לא מבקש - - -
<היו"ר דוד רותם:>
אני תמיד יודע שההודעות לא מגיעות זה תקלה טכנית. מה זה תקלה טכנית? הפקס לא נשלח? יש לך אישור שהפקס הגיע?

<אלי כהן:>
יש לך פקס, יש לך אוקיי, ולא הגיע לצד השני. מה אתה עושה?
<היו"ר דוד רותם:>
מחליף את הפקס.

<אברהם דניאל:>
זה אחרי הדוח, לא לפני.

<חיים חבלין:>
אני יושב-ראש הוועדה החקלאית במועצה האזורית ערבה תיכונה על כביש הערבה. מי שנוסע לאילת, יש שם יישובים, גרים שם אנשים. אני, אגב, מזמין את כולם ב-2 בפברואר, יש יום פתוח - -

<שי חרמש:>
דודו, תבוא אתי.

<חיים חבלין:>
ביום הזה פותחים את כל החממות, מסבירים על שיטות הגידול. זה משהו שיכול ללמד פה הרבה אנשים מה זה חקלאות.
<אברהם מיכאלי:>
זה טוב למי שבקדנציה הבאה לא יהיה לו מה לעשות.

<חיים חבלין:>
אני דווקא חושב שבמהלך קדנציה חשוב לראות את ההתיישבות בבפריפריה, זה יוסיף לכם הרבה נקדות. 
<יצחק הרצוג:>
בואו נשמע מה העניין.

<חיים חבלין:>
נושא הניודים – אחת לשנה, ב-31 בדצמבר, סוגרים את הניודים. באזור שלנו, היות שאצלנו יש אביב, נעים כל החורף, בגלל זה גם כדאי להגיע – אנחנו בשיא העונה בשיא הקטיף, ועובדים שניידנו מהצפון אלינו, למעשה ב-31 בדצמבר, באופן הזוי צריכים לחזור למושבתם במטולה, בנטעים וכן הלאה וכן הלאה - -
<שי חרמש:>
גם אם אין שם עבודה.

<חיים חבלין:>
לא רק שאין שם עבודה, יש שם גשם, אי-אפשר לצאת מהבית, אני לא צריך לספר לכם מה קורה עכשיו.

- - עד שגומרים את איזוני התיקים. הדבר הזה חוזר מדי שנה, שנה אחרי שנה. דיברתי על זה עם יוסי לא פעם ולא פעמיים. יש בעיה, ונכון שרשות ההגירה הם בעלי הסמכות, אבל איפשהו צריך לתת את הדעת לפחות להקלות בעניין הזה. ביקשנו ניודים ואי-אפשר לבוא לחקלאים שאין להם עובדים ישראלים. גם אם הם רוצים לשלם להם המון כסף, העובד הכי קרוב נמצא במרחק של שעה וחצי נסיעה. זה דבר הזוי של המערכת שלנו, וצריך לראות איך נותנים פתרונות, לפחות בדברים האלה. 
עם זאת, כל מה שיש פה היום, כל הדיון הזה, הוא דיון מבורך. אני חושב שצריך לשלול למעסיקים שמעסיקים עובדים שלא כחוק – לשלול להם את ההיתרים, ללא הנחות וללא סייג. יש לי 500 חקלאים ממושב עידן ועד מושב פארן, החקלאים האלה משלמים אלפי שקלים לחוקרים פרטיים שימצאו את העובדים שברחו מהם, זה כמו למצוא מחט בערימה של שחט, ומודיעים לרשות ההגירה, ובסופו של דבר לפעמים הם באים ולפעמים לא, וזה חבל. יש נזקים במאות אלפי שקלים לחקלאים שלנו, לכן אני מברך על מה שקורה פה היום, אבל בנושא הניודים אני מבקש לתת פתרונות. תודה.
<יצחק הרצוג:>
דווקא הגברת האכיפה מתמודדת עם הבעיה של הבריחה. 
<חיים חבלין:>
אני מברך על זה.

<יצחק הרצוג:>
מה אתה צריך? היום מכל ההצעה הזאת מה אתה צריך? מה חסר לך?

<קריאה:>
בניוד.

<אברהם דניאל:>
בניוד. שהניוד יהיה קבוע.
<יצחק הרצוג:>
תנו לו לדבר. הוא ילד גדול, נכון?

<חיים חבלין:>
רבותי, אני חייב להגיד לכם שאנחנו עובדים בשיתוף מלא לאורך שנים - - -
<יצחק הרצוג:>
מה ההערה המקצועית שלך לטיוטה שלנו? מה שאתה מתאר מחייב אכיפה הרבה יותר נחרצת, תאמין לי, בשוק העבדים הזה. 
<חיים חבלין:>
נכון. אכיפה וקנסות כפי שזה כתוב. הדבר היחיד שאולי כן הייתי מוסיף, וזה דווקא נדון לא מעט בבית המשפט המחוזי עם כבוד השופטת נאוה בן-אור, זה נושא של התחשבות במקרים חריגים. פסקה כבוד השופטת נאוה בן-אור שבמקרים חריגים אפשר להגיע, יש ועדת חריגים שהוקמה לצורך העניין, וליתן פתרונות, ובמקרים חריגים אף יותר היא ביקשה שכל מקרה חריג יגיע בעתירה לשולחנה שלה. בסך הכול זה הגון. הייתי מוסיף: לדון בנושאים מיוחדים בוועדת החריגים.
<קריאה:>
הנושא של הניודים.

<חיים חבלין:>
ביקשתי להוסיף את נושא הניודים, להאריך אותו עד חודש אפריל באופן אוטומטי.

<אברהם דניאל:>
למה עד אפריל? כל השנה. אתה מבקש רק מה שמתאים לך?

<יפעת רווה:>
לא לגמרי הבנתי.

<היו"ר דוד רותם:>
הם רוצים שכל התיקים הבעייתיים יגיעו לנאוה בן-אור. 

<אברהם דניאל:>
לא, שהניודים יהיו פתוחים לכל השנה.

<יוסי אדלשטיין:>
כבוד היושב-ראש, הנושא של הניודים מוכר לנו, והוא לא שייך לחוק הזה. 
<היו"ר דוד רותם:>
הוא לא בחוק הזה.

<יוסי אדלשטיין:>
הוא לא בחוק הזה. 

<שי חרמש:>
אבל יש לו השלכות.

<יוסי אדלשטיין:>
אנחנו מטפלים בו בנפרד.

<יצחק הרצוג:>
הוא אומר שעובד צריך לחזור מהערבה למטולה, ואם לא, תתקע לו קנס.
<היו"ר דוד רותם:>
הוא יחזור מהערבה למטולה.
<שי חרמש:>
מה הוא יעשה במטולה?

<איתן אשורי:>
הוא חוזר למטולה, במטולה אין לו עבודה, הוא יברח משם.

<היו"ר דוד רותם:>
אז יברח. אני אתפוס אותו ואני אשלח אותו חזרה הביתה.
<איתן אשורי:>
בינתיים גם זה "אוכל אותה" וגם ההוא "אוכל אותה". כולם "אוכלים אותה".

<יוסי אדלשטיין:>
אנחנו כרגע עושים עבודת מטה עם משרד החקלאות ועם כולם לשנות ולעדכן את הנוהל, על מנת שהוא יתאים, אבל זה לא שייך לחוק. כרגע זה כך, וכך צריך לנהוג. את הבעיות הפרטניות אנחנו פותרים - - - 

<חיים חבלין:>
איך פותרים את זה, יוסי? 
<יוסי אדלשטיין:>
אנחנו נפתור את זה.

<חיים חבלין:>
נכניס את זה בחוק.

<איתן אשורי:>
תכניס את זה, שיהיה כל השנה פתוח.

<היו"ר דוד רותם:>
אל תקפצו לי "תכניס את זה". לא בחוק הזה, איך שלא יהיה.
<חיים חבלין:>
ב-31 בדצמבר הרבה חקלאים הופכים באופן אוטומטי לעבריינים. הם מעדיפים להתפרנס ולהיות עבריינים.
<היו"ר דוד רותם:>
במשפחות הפשע יש המון שמעדיפים להתפרנס ולהיות עבריינים.
<חיים חבלין:>
אנחנו לא פושעים.

<היו"ר דוד רותם:>
אם אתם עוברים על החוק, אתם פושעים.
<איתן אשורי:>
מכריחים אותנו להיות פושעים.

<היו"ר דוד רותם:>
אף אחד לא מכריח אתכם. אדוני, בבקשה.

<שלמה יפרח:>
אני מההסתדרות.

<היו"ר דוד רותם:>
איזו הסתדרות?

<שלמה יפרח:>
הסתדרות עובדי הבניין. במקום לטפל בקבוצה שגורמת למלריה נותנים כדורים. צריך קודם כול לסגור את הגבול מכל המסתננים שמביאים פשע למדינת ישראל. זה הטיפול הכי גדול שצריך להיות.
<יצחק הרצוג:>
לא ראית? חוק המסתננים, גדר.
<שלמה יפרח:>
זו בעיה קשה. באים אלפים שנכנסים. שם זו הבעיה הגדולה.

<איתן אשורי:>
פה עוסקים בטפל ולא בעיקר. בכל חודש 2,000 מסתננים, זה מה שגורם לכל הבעיות האלה. בהם שיטפלו ולא בעובדים התאילנדים.

<היו"ר דוד רותם:>
מי שיעסיק אותם גם ישלם 25,000 שקל.

<איתן אשורי:>
שישלם 100,000 שקל. צריך לסגור את הגבול.

<אברהם דניאל:>
אדוני היושב-ראש, בסופו של דבר מתעסקים בחוקיים. בלא חוקיים, תאמין לי, הם כמעט ולא נוגעים.
<יצחק הרצוג:>
הנה, יש לך פה קנס פלילי, 25,000 שקל.
<אברהם דניאל:>
תאמין לי, הכי קל להפוך אותנו פעם על הבטן, פעם על הגב – אלה שמעסיקים חוקיים. הם מחפשים את השטויות.
<היו"ר דוד רותם:>
למה הופכים אתכם פעם על הבטן ופעם על הגב? כי אפשר לתפוס אתכם.

<אברהם דניאל:>
אני אסביר לך למה, אדוני. אדוני היושב-ראש, כל הנושא הזה של העסקת עובדים זרים, לו היה ניתן והחקלאים היו יכולים לקבל את העובדים באמת על-פי הצרכים שלהם, 99% מהבעיות האלה בכלל לא היו קיימות. אדוני היושב-ראש, אני מרגיש כחקלאי ששמו אותי בכלוב, וכל אחד תוקע חץ ואומר מי תוקע יותר טוב. אני רוצה שתבינו, הגיל הממוצע של החקלאים 63-62. מה נשאר לנו? אתם צריכים גם לחשוב לטווח יותר ארוך, מי יכין מחר בבוקר את הסלט של אזרחי מדינת ישראל. אם הגיל שלנו הוא כזה, אין דור המשך ואתם רק מכבידים ומכבידים עלינו. זה מה שאתם עושים כל היום. לדעתי אתם מחסלים את החקלאות ופוגעים באזרחי מדינת ישראל. זאת דעתי. והמחאה שהיתה תהיה בדיחה לעומת מה שיהיה.

<שי חרמש:>
דודו, אפשר להוציא פה לפחות החרגה בנושא הניוד, בהבנה מהותית שלכם. הרי אף אחד לא חושב שב-31 בדצמבר צריך לשלוח תאילנדי מהערבה לעשות סקי במרכז החרמון, נכון?

<היו"ר דוד רותם:>
אני לא מכניס את זה לחוק.
<שי חרמש:>
לפחות שתהיה איזה הבהרה, יוסי, בנושא הזה, כי זה יתנקז לנקודה הזאת שאליה גם אתם לא מתכוונים.
<יוסי אדלשטיין:>
חבר הכנסת חרמש, אני לא חושב שכל בעיה פרטנית צריכה להיכנס פה לחוק. החוק הזה הוא משהו אחר, והבעיות שעלו פה, אנחנו מודעים להן. בכל מגזר יש בעיות אחרות.
<איתן אשורי:>
אתה כאן בשביל לפתור את זה.

<יוסי אדלשטיין:>
אני יכול לפתור את זה, אבל לא במסגרת החוק הזה.

<שי חרמש:>
בחוק זה לא יכול להיכנס, אבל האם יכולה להיאמר אמירה בהתנהלות שלכם שמבינה את הדד ליין הזה של ה-31 בדצמבר? שתהיה הבנה שבתקופות הניוד האלה של הרבעון הראשון של השנה שאחרי זה לא באים עם הקנסות האלה בנושא הניידות?
<היו"ר דוד רותם:>
אני לא מבין על מה אתה מדבר. אמר לך יוסי שהם הקימו ועדה - - -

<שי חרמש:>
הוא לא אמר לי.

<היו"ר דוד רותם:>
הוא אמר שהם הקימו ועדה, שתהיה ועדת חריגים ושעוסקים בכל הנוהל הזה.

<שי חרמש:>
הבוקר, 26 בינואר, חקלאי בערבה תקוע עם בעיית ניוד ונדרש לפני 26 יום להחזיר את העובד למטולה למטעי התפוחים, כשאין תפוחים כרגע. האם אתה מטיל עליו קנס או שאתה כרגע עוצר את הנושא?
<היו"ר דוד רותם:>
מטיל עליו קנס, ודאי.

<יוסי אדלשטיין:>
מכובדי חבר הכנסת שי חרמש, מכיוון שאתה גם חקלאי, ואני לא חקלאי, אבל אני לומד בכל פעם משהו חדש, למדתי שבחקלאות בכל פעם יש עונה אחרת. אמרו לי שבאוקטובר מתחילים ההדרים, ואז אי-אפשר לעצור את הניוד, כי זה יפגע בהדרים, ובאפריל מתחילה הערבה - - -

<אברהם דניאל:>
תפתח לכל השנה.

<איתן אשורי:>
תפתח את הניוד.

<אברהם דניאל:>
תפתח את הניוד לכל השנה.

<איתן אשורי:>
תפתח את זה לגמרי.

<אברהם דניאל:>
מה אכפת לכם שיהיה ניוד?

<היו"ר דוד רותם:>
לא ייפתח הניוד.

<איתן אשורי:>
בערבה קוטפים פלפלים לייצוא, עגבניות לייצוא.
<היו"ר דוד רותם:>
אם הם קוטפים עגבניות לייצוא, ממילא הם לא מכינים לי את הסלט, אני לא צריך לדאוג להם...

<יהודית כרמי:>
אני רוצה לציין לגבי הניוד שזה בעייתי לפתוח לכל השנה. הסיבה שזה בעייתי כי בכל שנה אנחנו מעבירים המלצה להיתרים חדשים. יכול להיות חקלאי שקיבל שני היתרים, כל השנים מנייד את העובדים שלו, באיזה שלב עלינו על זה שהוא לא זכאי להקצאה, הוא ירד לאפס עובדים, ואז זה בעייתי לנייד. 

<אברהם דניאל:>
שבע שנים את לא מקצה נכון. כל הזמן יש לכם עודף וההקצאה שלכם לא נכונה. כשהגדולים לוקחים מהקטנים סימן שההקצאה שלך לא נכונה.

<יהודית כרמי:>
יש לי הצעה לגבי הניוד. יוסי, תגיד לי אם זה אפשרי - - - 
<יוסי אדלשטיין:>
אנחנו לא דנים פה בנושא הניוד. על הניוד אנחנו יושבים - - -
<שי חרמש:>
יוסי, יש לזה הקרנה מיידית.

<היו"ר דוד רותם:>
סליחה, רבותי, גמרנו. תודה רבה. מה שאני מבקש, לגבי סעיף (א1) להכניס את הנושא שדיברנו על החקלאים, שאם אני עובד עם היתר בשטח שלי והחריגה היא משטח א' לשטח ב', שלא יהיה קנס מינימום, ואותו דבר לגבי הנכים והסיעודיים – אין קנס מינימום.

<יצחק הרצוג:>
אני מסכים עם היושב-ראש, לא יכול להיות שהתובע יהיה מישהו חיצוני. זה לא נראה לי סביר בכלל.
<היו"ר דוד רותם:>
הם אמרו שהם יבדקו.

<יפעת רווה:>
אמרנו שנבדוק כי זו שאלה כללית.

<יצחק הרצוג:>
שאלה של מדיניות הפרטה.

<יפעת רווה:>
לא רק מדיניות, אלא יש לה הרבה מאוד השלכות. אני מבינה את הטיעון העקרוני.

לנושא של החרגה, כפי שנאמר פה, באמת בנושא של הנכים אין בעיה אמיתית כי לא ממש מעמידים לדין. למה אי-אפשר להסתפק בכך שזה יהיה בהנחיות פנימיות של ליאוניד ושלא נחוקק את זה? לא מסיבה פרקטית, אלא מסיבה של מה מכניסים בחקיקה ומה לא. האם אי-אפשר להסתפק פה בהצהרה ובהנחיות?
<היו"ר דוד רותם:>
אפשר, כללים שיאושרו על-ידי הוועדה, אבל כל עוד שלא יהיו כללים שיאושרו על-ידי הוועדה, החוק לא ייכנס לתוקף. אני סומך בהחלט על יוסי ועל קוגן, אבל מחר הם לא שם. מחר אני שם, אז מסכנים כולם.
<יוסי אדלשטיין:>
אני אחתום קבע...

<יצחק הרצוג:>
תכתבו: כללים שיאושרו על-ידי הוועדה במקרים שייקבעו. 

<יפעת רווה:>
זה יהיה בחקיקה מפורשת.

<היו"ר דוד רותם:>
אתם תכתבו את זה.

<יצחק הרצוג:>
אם תעשו מהר, נעביר את החוק מהר.

<היו"ר דוד רותם:>
נעביר את החוק מהר, אין ברירה.

<אפרת חקאק:>
בסעיף הבא אנחנו עוסקים בקנס מינימום כפול ומשולש למי שיש לו עבר פלילי באותו תחום. בדיונים הקודמים הערנו שהסעיף הזה מנוגד להבניית שיקול הדעת השיפוטי בענישה, כי שם הוועדה קבעה שעבר פלילי הוא שיקול במתחם והעיקרון המנחה הוא ההלימה.

<היו"ר דוד רותם:>
למה אני לא אוהב את הסעיף הזה? כי כשהצעתי סעיפים כאלה, אמרתם לי "לא מקבלים".
<יפעת רווה:>
באמת התייעצתי עם רביד דקל. הרי ההצעה הזאת מתגלגלת כבר כמה שנים, הסעיף נכתב לפני כמה שנים והבניית ענישה זה משהו שאושר לאחרונה. בעקבות ההערה של אפרת חקאק התייעצתי עם רביד דקל, ויש ממש. ההערה נכונה שזה לא עולה בקנה אחד עם הבניית הענישה. שאלה שהעליתי – אני מעלה את זה יותר כשאלה, וזה גם עלה בעבר – האם זה שיש פחות משמעות לעבר פלילי, האם זה מתאים בהכרח גם לעבירות הסדר. למשל אני עוסקת בתחום של תעבורה, ושם הדבר המרכזי כששופט שופט זה הנושא של עבר פלילי. אני מניחה שבהבניית ענישה החשיבה היתה בעיקר למה שנקרא - - - 

<היו"ר דוד רותם:>
לעבירות בכלל במתחם. הוא קובע את המתחם חד יותר.

עונשי מינמום כאלה שמכפילים את עצמם, בדרך כלל אתם מתנגדים לכל דבר כזה. למה פתאום הסכמתם?
<יפעת רווה:>
זו היתה הצעה ממשלתית.

<היו"ר דוד רותם:>
בהצעות ממשלתיות אני רואה איך אתם שולחים את המשנה ליועץ המשפטי להגיד שזה לא חוקתי. נגיד חוק בוררות חובה, כבר אמרו לי שאם אני זז סנטימטר אחד זה הופך להיות לא חוקתי, אף-על-פי שזו הצעת חוק ממשלתית.

<יפעת רווה:>
בסדר, אנחנו מורידים.

<היו"ר דוד רותם:>
תודה. הלאה.

<אפרת חקאק:>
סעיף 4א יורד.
<יפעת רווה:>
אפשר שנייה התייעצות?

<יפעת רווה:>
בנושא הקודם אנחנו רוצים לעשות שיחה נוספת.
<שי חרמש:>
בנושא הקודם עוד בקשה קטנה - - -

<גלעד סממה:>
איזה נושא קודם?

<יפעת רווה:>
בעבירות חוזרות.

<היו"ר דוד רותם:>
אין בעיה. בסעיף 4א מי רוצה להגיש הסתייגות? שר המשפטים או שר האוצר?
<גלעד סממה:>
אנחנו מבקשים להתייעץ בזה ממילא.
<יפעת רווה:>
אנחנו רוצים לשקול יחד עם רביד דקל שהיא אשר על הבניית הענישה.

<שי חרמש:>
מה שאנחנו נבקש שתנאי ההיתר יאושרו או בוועדה הזאת או בוועדת הכלכלה.
<יפעת רווה:>
אמרנו שלא רצינו, אבל מה שביקשת ייאמר במפורש בחקיקה.

<היו"ר דוד רותם:>
יפעת, שום דבר לא בא לאישור ועדת החוקה. אל תסכימי שום דבר להביא לאישור ועדת החוקה.
<יפעת רווה:>
לא הסכמתי.

<לינור דויטש:>
היום הבעיה למשל של השטחים. הבעיה שלנו עם תנאי ההיתר, שמה שמוחלט על-ידי פקיד במשרד הפנים ומשתנה כל שנה.

<היו"ר דוד רותם:>
אני מציע שתגישו עתירה לבג"ץ, בג"ץ יקבע מי צריך לאשר את זה ואיפה. אני לא מאשר את הדברים האלה, לא מתעסק בהם.

<שי חרמש:>
אני מבקש להצביע - - -

<היו"ר דוד רותם:>
זה לא בחוק הזה. מה אתה רוצה?

<שי חרמש:>
תנאי ההיתר יאושרו על-ידי ועדה כלשהי בכנסת – הוועדה למעמד האישה. 
<לינור דויטש:>
לא משנה איזו ועדה, אבל שיהיה איזה פיקוח - -

<היו"ר דוד רותם:>
שלום הילד ומעמד האישה. אין בעיה. מי בעד? מי נגד?

הצבעה
בעד – 1

נגד – 2 

ההצעה לא אושרה.
<היו"ר דוד רותם:>
בעד אחד, שניים נגד. ההצעה שלך נפלה.

כבר הצבענו על ההצעה שלך, והיא נפלה.
<לינור דויטש:>
אתה מבין את - - -

<היו"ר דוד רותם:>
אני מבין טוב מאוד. הצבענו והיא נפלה. מה אני יכול לעשות, לא הצלחת לשכנע.

<לינור דויטש:>
נגיש הסתייגות.

<היו"ר דוד רותם:>
מי יגיש הסתייגות?

<לינור דויטש:>
נבקש מחבר הכנסת חרמש שיגיש הסתייגות.

<היו"ר דוד רותם:>
אין שום בעיה, שי, תגיש הסתייגות. הלאה.
<יפעת רווה:>
בנושא של ההרשעות הקודמות, אנחנו מבקשים לבדוק את הדבר הזה מחדש.

חזקה.

<היו"ר דוד רותם:>
קחו בחשבון שאני מתכוון למחוק את 4א. אתם תתייעצו ביניכם, ואז תחליטו מי מכם מגיש את ההסתייגות כדי שאני ל אאשר חוק ופתאום אחרי שבוע אני אקבל הסתייגות. זה קורה הרבה באוצר.
<דורית ואג:>
שיבואו עם הסתייגות כתובה לישיבה הבאה.

<היו"ר דוד רותם:>
הלאה.

<אפרת חקאק:>
סעיף 4ב. מוצע לקבוע חזקה לגבי מי שעובד בשטח, אלא אם כן המעסיק הוכיח אחרת, שהוא עובד עבור המחזיק במקרקעין. הצעתי נוסח חלופי, כי הנוסח שהיה בהצעה המקורית היה קצת tautological, שהחזקה לא מוסיפה.

<יפעת רווה:>
היה קצת מה?

<אפרת חקאק:>
Tautological, שזה אומר שהחזקה לא מוסיפה.

<היו"ר דוד רותם:>
אולי אני לא מבין כל כך טוב בסעיפי חוק, אבל "מחזיק במקרקעין שבהם נמצא עובד זר אשר מתקיים לגביו אחד מאלה, יראו אותו כמי שמעביד את העובד הזר, אלא אם כן הוכיח אחרת: (1) העובד הזר מבצע עבודה או נותן שירות, בעבור המחזיק במקרקעין."

<יפעת רווה:>
זו בדיוק היתה ההערה של אפרת חקאק שקיבלנו, שזה tautological.

<היו"ר דוד רותם:>
הבנתי: מחזיק במקרקעין שבהם נמצא עובד זר אשר עובד בשטח, יראו אותו כמי שמעסיק את העובד הזר, אלא אם כן הוכיח אחרת; נמצא עובד זר עובד בשטח, יראו את המחזיק במקרקעין כמי שמעביד את העובד הזר, אלא אם כן הוכיח אחרת.  

<אפרת חקאק:>
זו החזקה שקבועה.

<היו"ר דוד רותם:>
גרסה ב' היא יותר נכונה. מה אתם אומרים על גרסה ב'?
<אפרת חקאק:>
זו החזקה שקבועה היום בפסיקה.
<היו"ר דוד רותם:>
גרסה ב' – מה דעתכם?

<יפעת רווה:>
אתה קיבלת מה שאפרת - - -

<היו"ר דוד רותם:>
כן, כמו הנהיגה במכונית.
<אברהם מיכאלי:>
מחקנו "בעבור".

<יפעת רווה:>
איזו נהיגה?

<היו"ר דוד רותם:>
המכונית שלי עוברת עבירה.
<יפעת רווה:>
כל הסעיפים המחוקים, אפשר לדון בהם?

<היו"ר דוד רותם:>
בטח.

<יפעת רווה:>
קיבלנו דפים שלמים מחוקים.

<היו"ר דוד רותם:>
אני מציע, אני לא צוחק – אני יודע שהפגישה עם היועץ המשפטי לגבי סגירת תיק מותנית היא בימים אלה. יש לנו דיון ביום שני הבא – שעד אז תהיה הכרעה.

<יפעת רווה:>
כיוון שממילא תהיה עוד ישיבה, נמתין לראות מה קורה שם. אפשר לדון על הגבלת השימוש במקום? מחקתם את זה.
<אפרת חקאק:>
הוועדה החליטה בדיון הקודם - - -
<יפעת רווה:>
הוועדה החליטה למחוק את זה?

<היו"ר דוד רותם:>
לא. נדון בזה שוב. אין בעיה.
<יפעת רווה:>
עכשיו?

<היו"ר דוד רותם:>
אפשר עכשיו.

<יפעת רווה:>
בקשתנו היא להחזיר את זה. אנחנו חושבים שההסדר נעשה מאוד במתינות. נאמר במפורש כתנאי לבית המשפט שהוא לא יגביל את השימוש אם הגבלת השימוש במקום תגרום לנזק כלכלי חמור שאינו סביר בנסיבות העניין לבעל המקום, למחזיק במקום או לאדם אחר. זאת אומרת, אם יש מקום שהנזק הוא אקוטי והוא בלתי סביר, לא יסגרו את המקום, וגם הנושא הפחות בעייתי של פגיעה בביטחון המדינה, בשלום הציבור, או באינטרס ציבורי חשוב אחר. זאת אומרת, לא יסגרו פתאום בית חולים, גם אם הועסקו שם עובדים זרים. למה תנועת היד?
<היו"ר דוד רותם:>
אני לא בטוח.

<יפעת רווה:>
אתה לא בטוח שלא יסגרו או שאתה לא בטוח שלא צריך לסגור.

<היו"ר דוד רותם:>
אני לא בטוח שלא יסגרו.
<יפעת רווה:>
זה תנאי שאוסר על בית המשפט לאשר את זה.

<היו"ר דוד רותם:>
למה הוא אוסר על בית המשפט לאשר את זה? הוא אומר שבית המשפט צריך להתחשב - - -

<יפעת רווה:>
לא. "הגבלת השימוש במקום לא תגרום לאחת מאלה."
<היו"ר דוד רותם:>
"פגיעה בביטחון המדינה, בשלום הציבור, או - - -

<יפעת רווה:>
הוא רשאי רק אם זה לא יגרום לאחד מאלה. זאת אומרת, אין הסמכה - - -

<היו"ר דוד רותם:>
מה עם סגירת בית חולים? לאיזה מהסעיפים האלה זה נכנס?
<יפעת רווה:>
"אינטרס ציבורי חשוב אחר."
<היו"ר דוד רותם:>
כך צריך בית המשפט לפרש.

<יפעת רווה:>
בוודאי. אין לו סמכות לסגור. זה לא שהוא רשאי לשקול את הדבר, אין לו סמכות.
<היו"ר דוד רותם:>
לא, הוא רשאי להגיד שזה לא נזק ציבורי.

<יפעת רווה:>
לסגור בית חולים?

<היו"ר דוד רותם:>
אני אקרא לך מה שאמרתי בישיבה הקודמת בעניין הסעיף הזה: "קחו את הסעיף הזה ותברחו איתו מהר. עכשיו הוכחתם לי את מה שאמרתי לכם בפעם הקודמת. אתם מדברים על החמרת ענישה ולא על מניעת עבירות. אין באף אחד מהתנאים האלה כדי להצביע על משהו שהוא מניעת עבירה. זה בתנאי שהורשעתי, ו-‎5 עובדים. ‎4 עובדים אז לא צריך לסגור אותי ויש ככה ויש ככה. אין בזה שום קשר למניעת עבירות. אתם הצהרתם פה שכל הכוונה היא למנוע ממני מלחזור ולעבור עבירות. שום דבר אין פה, זאת רק החמרת ענישה".
<יפעת רווה:>
מניעת עבירות זו גדר פיזית, זו מניעה. כל החוק פה הוא החמרת ענישה. החוק פה הוא החמרת ענישה שמטרתו הרתעה, שמטרתה בסופו של תהליך מניעת עבירות, אבל החוק הזה, אני חושבת שהצהרנו, שיש בו משום ענישה והגבלת שימוש במקום, אבל התנאי הוא שיש חשש שיעברו עבירות באותו עסק. בנוסף לאלמנט ההרתעה יש פה התנאי: "בית משפט השלום, רשאי, לבקשת תובע, ליתן צו להגבלת שימוש במקום, בהליך אזרחי, אם שוכנע כי קיים יסוד סביר לחשש שהמקום ישמש לביצוע עבירה של העסקת עובד זר". דווקא הסעיף הזה מכל החוק, להבדיל מהסעיפים האחרים, מטרתו כן שימוש חוזר. זו המטרה שלו. אם אין חשש שבאותו מקום יבוצעו עוד עבירות, והרבה פעמים חשש זה על סמך עבירות שכבר בוצעו, אז אין טעם בשימוש, ואלה התנאים לבית המשפט. הסעיף הזה להבדיל מסעיפים אחרים הוא סעיף מניעתי לחלוטין במהותו.
<היו"ר דוד רותם:>
החממה שלי היא בית עסק לצורך העניין הזה?

<יפעת רווה:>
אני לא יודעת איך סוגרים.

<היו"ר דוד רותם:>
חקלאים הם אנשים שומרי חוק, ובית המשפט אומר להם שזה בית עסק שאסור לכם, הם מפסיקים לעבוד. 

<יפעת רווה:>
כן, החממה היא בית עסק לצורך העניין. זו לא הגדרה פורמלית של בית עסק, אבל נניח שהחממה היא בית עסק.
<היו"ר דוד רותם:>
האם אני נופל ל-(4)(א) או (4)(ב) כאשר אני כבר בחממה הזאת העסקתי עובדים וכו'?
<יפעת רווה:>
"ביטחון המדינה, שלום הציבור ואינטרס ציבורי אחר."
<היו"ר דוד רותם:>
שלום הציבור – נאמר שהחקלאות במדינת ישראל זה אינטרס ציבורי וזה גורם נזק כלכלי שאינו סביר בנסיבות העניין.  

<יפעת רווה:>
זו שאלה אם זה לא סביר בנסיבות העניין.
<היו"ר דוד רותם:>
תטילו עלי קנס, ריבונו של עולם. מה עשיתי? העסקתי עובד זר שלא כדין. לא נתתי אוכל מלוכלך. הסעיף הזה מתאים כאשר אנחנו מדברים על בית עסק שמוכר אוכל, והאוכל לא עומד בתנאים וטרניריים, אז אני סוגר אותו כדי שלא ירעיל את הסביבה. פה, מה קרה? העסקתי עובדים זרים שלא כדין, תטילו עלי 25,000 שקל על כל עובד. מה אתם סוגרים לי את העסק? מה תעשו בזה? את חושבת שיהיה איזה חקלאי שיפסיק לעבוד בחממות?

<יפעת רווה:>
גם עם הדבר הזה נחזור בפעם הבאה עם תשובה.

<היו"ר דוד רותם:>
זהו, רבותי. תודה רבה.

<הישיבה ננעלה בשעה 10:45.>
